text:
di Ivano Urli
mercoledì 30 novembre 2011
BEPUT CINISITI
Tal curtîl, platât intun cjanton, al è un armelinâr in flôr. Al à la etât de cjase, su la cincuantine, che a son anons, tratantsi di un armelinâr.
Al è un misteri ce maniere che al rive adore a rezi la ramaçade cun dut il so fueam, massime tai burlaçs e aiarons estîfs.
Il tronc al è dut carulît, scjarnât, çondar, roseât di bestiis e timpessis, scunît e puartât vie dai agns, che si ten sù dome cu la scusse. Ma al è florît distès, tal so cjanton.
“Sêtu, Beput!” jo i dîs al armelinâr, passant par li, tal viodilu content che al cjale adalt.
Beput Cinisiti al jere un paisan, achì, piçul, suiât ancje lui dai agns, atîf, pront tal tignî cont dutis lis piçulecis de vite, capitadis par intop sot man, e gjoldi il lôr savôr fin l’ultime gote di vitalitât, come tun bussulut di sgnape che lui al produseve di scuindon te arie.
Mê agne Taresine lu veve clamât, un dopomisdì, a puartâi cjase di campagne un cjaruç di fassuts di lens. Alore, cumò, Beput al è su la tiezie che ju met in tasse. Sul cjar, mê agne Taresine jai da sù a mê mari su la trombe e mê mari jai da sù a Beput Cinisiti intent a intassâju su la tiezie.
Ma cenolè, juste cuant che ju veve ducj intassâts, a vore finide, no si sdrumie la tasse parsore di Beput, picinin, minût, scarmulin, sapulît sot i fassuts, che nissun lu cjate, nissun lu viôt, e mê mari e agne Taresine lu dan, dit e fat, par muart.
“Bepo, sêtu fat mâl?” e dîs une, dute vaiulinte.
“Beput, dulà sêtu?” e dîs chê altre, te disperazion.
“Clamaitlu Cinisiti!” e dîs intal curtîl une sô gneçute, puartade daûr par companie.
“Al è muart Bepo!” a berlin alore mê agne Taresine e mê mari, une sul cjaruç e chê altre su la trombe.
“Cuâl Bepo?” e dîs une femine, passant pe strade.
“Cinisiti, po!” a vosin lôr.
In chel, si viôt a movisi un fassut e vignî fûr, biel planc, la muse di Beput.
“Dulà ise la mê barete?” dissal lui, che al veve pierdude la barete inienfri i lens e lôr dôs àn scugnût fâ passâ dute la tasse, par cjatâje.
Darest, nol veve nancje une sgrassade e, pacjific, al à fate tal curtîl une pipade.
“Ten dûr, Beput!” jo i dîs al armelinâr, passant par li, tal viodi lis sôs rosutis cjalâ dutis contentis il soreli, cu la bocje vierte.
Storiute de buinegnot n. 14
di Ivano Urli
di Ivano Urli
Etichetis: Contis, Ivano Urli, Storiutis de buinegnot
lunedì 28 novembre 2011
CUI SÊSTU?
Lise o Carmen?
Al è cualchidun che mi ten la man. Cualchidune.
O soi dismot.
No vuei dismovimi.
O ai mâl.
No vuei cjalâ.
Une gusele inta man drete, une canule drenti intal nâs, cuissà ce altri!
No vuei il mâl, no vuei vê mâl.
Il mâl al è li, pront a saltâmi adues. Baste che o vierzi i voi. No vuei. Mior tignîmi il mâl di prime, mi ten il mâl di prime, sior dotôr, mi ten il gno cûr mat, il so bati ledrôs, i mancjaments, il flât che nol torne, dut o mi ten, dut chel che o vevi prime di jentrâ inte sale operatorie, ma no stait metimi lis mans intôr, no stait a vierzimi lis cuestis. No stait a fâmi chest mâl.
Za fat.
Carmen o Lisute?
Mi àn viert. A àn di vêmi viert. Lis cuestis e il cûr. Ma i voi no, no vuei.
Mi dûl intal cuel, no pues gloti, la schene, la schene e je daûr a crevâsi. E nol è ancjemò nuie, rimpet a chel che al à di vignî!
No vuei dismovimi, cuissà cetant mâl intal pet! No vuei, no vuei! Il mâl al è li, pront a saltâmi intor, apene che o vierzarai i voi al mi saltarà intor e al tacarà a molâ jù martieladis sulis cuestis, mi pâr za di sintîlis! E daûr des martiealadis e je platade une altre robe, une robe che no vuei savê, no vuei dismovimi, Lise o Carmen?
No soi dismot.
No ai vierts i voi.
Fin che i voi a son sierâts il mâl no mi gafe. E nancje chê altre robe, chê platade lì daûr. Carmen o Lise?
-...l’efiet al è par finîsi...-
Cui fevelial? Cui aial dit che... Cui ise culì dongje?
Ah, sì. L’infirmîr. Magari un dotôr. No je mighe operazion di pôc la mê! A cûr viert! Nuie maravee se al è un dotôr vignût chì a viodi ce maniere che o voi.
Ma cun cui? Cun cui fevelial, nol fevelarà mighe di bessôl?
No vuei savê! No vuei vierzi i voi! No vuei savê cui che al mi ten la man.
Cui mi tegnie la man?
Al è par chel che no vuei sveâmi dal dut, par no savê.
No par vie dal mâl. Chel, aromai, mi tocje, o ai di supâmilu su dut, gote par gote, nol è nuie ce fâ.
Ma savê cui che al è daûr a tignîmi la man... chel no, no vuei.
No vuei savê cui che mi ten la man.
Se o pensi (ma se o pensi, al vûl dî che o soi cussient, che o soi dismot!), se o pensi a Lise, o viot ancjemò i biliets culis partecipazions des gnocis, za fa scuasi trente agns.... ’Si sposìn! O varessin plasê che tu... Lise e Dino’
Ise jê, ise Lisute sentade lì che e mi ten la man?
O ben ise... o ben ise Carmen? Carmen se ti ves cognossude prime! Carmen tu mi âs puartât in cîl par moments e no savevi che si podes rivâ in cîl!
Lise o Carmen?
Cui mi tegnie la man?
Velu il mâl che al cruste, al pache, al muart! O crusti i dincj ancje jo, une man sul zarneli, cui sestu? Cumò o vierç i voi.
Al è cualchidun che mi ten la man. Cualchidune.
O soi dismot.
No vuei dismovimi.
O ai mâl.
No vuei cjalâ.
Une gusele inta man drete, une canule drenti intal nâs, cuissà ce altri!
No vuei il mâl, no vuei vê mâl.
Il mâl al è li, pront a saltâmi adues. Baste che o vierzi i voi. No vuei. Mior tignîmi il mâl di prime, mi ten il mâl di prime, sior dotôr, mi ten il gno cûr mat, il so bati ledrôs, i mancjaments, il flât che nol torne, dut o mi ten, dut chel che o vevi prime di jentrâ inte sale operatorie, ma no stait metimi lis mans intôr, no stait a vierzimi lis cuestis. No stait a fâmi chest mâl.
Za fat.
Carmen o Lisute?
Mi àn viert. A àn di vêmi viert. Lis cuestis e il cûr. Ma i voi no, no vuei.
Mi dûl intal cuel, no pues gloti, la schene, la schene e je daûr a crevâsi. E nol è ancjemò nuie, rimpet a chel che al à di vignî!
No vuei dismovimi, cuissà cetant mâl intal pet! No vuei, no vuei! Il mâl al è li, pront a saltâmi intor, apene che o vierzarai i voi al mi saltarà intor e al tacarà a molâ jù martieladis sulis cuestis, mi pâr za di sintîlis! E daûr des martiealadis e je platade une altre robe, une robe che no vuei savê, no vuei dismovimi, Lise o Carmen?
No soi dismot.
No ai vierts i voi.
Fin che i voi a son sierâts il mâl no mi gafe. E nancje chê altre robe, chê platade lì daûr. Carmen o Lise?
-...l’efiet al è par finîsi...-
Cui fevelial? Cui aial dit che... Cui ise culì dongje?
Ah, sì. L’infirmîr. Magari un dotôr. No je mighe operazion di pôc la mê! A cûr viert! Nuie maravee se al è un dotôr vignût chì a viodi ce maniere che o voi.
Ma cun cui? Cun cui fevelial, nol fevelarà mighe di bessôl?
No vuei savê! No vuei vierzi i voi! No vuei savê cui che al mi ten la man.
Cui mi tegnie la man?
Al è par chel che no vuei sveâmi dal dut, par no savê.
No par vie dal mâl. Chel, aromai, mi tocje, o ai di supâmilu su dut, gote par gote, nol è nuie ce fâ.
Ma savê cui che al è daûr a tignîmi la man... chel no, no vuei.
No vuei savê cui che mi ten la man.
Se o pensi (ma se o pensi, al vûl dî che o soi cussient, che o soi dismot!), se o pensi a Lise, o viot ancjemò i biliets culis partecipazions des gnocis, za fa scuasi trente agns.... ’Si sposìn! O varessin plasê che tu... Lise e Dino’
Ise jê, ise Lisute sentade lì che e mi ten la man?
O ben ise... o ben ise Carmen? Carmen se ti ves cognossude prime! Carmen tu mi âs puartât in cîl par moments e no savevi che si podes rivâ in cîl!
Lise o Carmen?
Cui mi tegnie la man?
Velu il mâl che al cruste, al pache, al muart! O crusti i dincj ancje jo, une man sul zarneli, cui sestu? Cumò o vierç i voi.
di Laurin Zuan Nardin
Etichetis: Contis, Gjenar romantic, Laurin Zuan Nardin
mercoledì 23 novembre 2011
Ator pes peraulis
Tachin cun RITMO!
Che però, vignint dal grêc rithmos, te forme furlane corete al è RITMI.
Cheste forme culte e va ben se si fevele di fenomens di fisiche, ma in altris situazions o podìn ancje cirî altris soluzions, ve ca cualchi esempli:
ANDE: E je une conte cuntune ande in cressi che e cjape il letôr.
BOT: I doi bûs a levin indevant simpri cun chel bot (citant la grande scritore Maria Forte).
PAS: Cjaminâ cun pas svelt.
PONT: Di rive in sù si à di cjapâ un pont e lâ dilunc cun chel, che se no si strachisi e vonde (cemût che nus segnale l’amì Sandri Pian).
UCE: Il lavôr al va indevant di buine uce.
E se cualchidun a 'nd à altris che lis zonti tai coments!
dal Camarîr de Ostarie
Etichetis: Ator pes peraulis, Camarîr
mercoledì 16 novembre 2011
IL CONDUCENTE
Pôcs a savevin a Sante Marie cui che al jere Gjovani Favot, ma ducj lu cognossevin par Gjovanin Valente.
Nol coventave sclarîi a nissun lis resons di chel sorecognon di Valente. Bastave vê da fâ cun lui un moment. Lassâ passonâ pinsîrs, memoriis, peraulis cence premure, ancje dome un lamp cjatantsi pe strade, e al comparive il so spirt, il gust di gjoldi ogni zornade tes sôs piçulis robis, la sapience di cjatâ, ancje te strussie e fintremai te dulìe de vite, il puest par une ridade.
Al fumave Gauloise. No sai se cualchidun ju fume ancjimò. A jerin, tun pachet celest, spagnolets francês cence filtri che a intosseavin la int ancje dome tal sintîju puçâ.
Une des ultimis voltis che lu ai viodût, o jerin tal tabachin.
“Orpo” gjo, “viôt che ti fâs mâl, Gjovanin, fumâ chê sorte di porcarie!”
“No varaio mighe cumò di cjoti el gjelato ancje a ti!” dissal lui. E mi à contât che, tornant cjase ogni volte dal tabachin, al passave prin li di Zimul, a cjoli te ostarie un cono gjelato pe femine, che dome cussì no i cridave e lui, di chê strade, si stratignive un pôc tal fumâ par no fâi mangjâ a Vigjute masse gjelatos che a podevin fâi mâl.
Di soldât, al veve stât simpri cul mul. “Alpino conducente” e jere la definizion.
Al à fate, tai alpins de Julie, la Grecie e la Russie, campagnis tremendis de Ultime Guere. De Russie al jere tornât malandât in salût e cui pîts macolâts in vite sô di chê sorte di frêts.
Lunc e sec, cloteant biel planc pal paîs cu la sô cjaminade, al menave tal ultin te carozele un so nevodut.
“Sêtu ca, Gjovanin?” i à dit Dusuline, biel che al passave pal borc.
“A soi in libare usside” dissal Gjovani.
“A spas cul frutut, no mo!” disè jê.
“Il Duce mi ha detto -Favotto, tu sarai conducente!- e io conduco” dissal Valente, lant riduçant pe sô strade cu la carozele dal frut, a ûs menâ il mul te sô zoventût, pes montagnis de Grecie.
Storiute de buinegnot n. 9
di Ivano Urli
di Ivano Urli
Etichetis: Contis, Ivano Urli, Storiutis de buinegnot
lunedì 14 novembre 2011
IL SOFÊR
Al jere nassût tun paîs de basse, Zuan, e par vie dal lavôr al jere simpri ator pal mont; ma cuant che al tornave a cjase, ogni tant, nissun lu clamave cun chel non. Par dûc al jere dome “Il sofêr”. Di piçul il pari al veve lavorât in Russie, sul Baikal, e prin di lui siò nono. La oportunitât di imparâ il rus le veve vude là jù, in chel Paîs lontan. Ancje se a cjase sô, come che a fasin dûcj i furlans che son ator pal mont, si fevelave simpri la marilenghe.
O sin jenfri la prime e la seconde vuere mondiâl; Zuan, il sofêr, al ricêf une propueste dal Ministeri dal Estar talian: al covente un come lui che al cognossi la lenghe e l’ambient rus. Si trate di lâ a cjoli dai diplomatics a Rome e po ancje a Parigji. Une grande file di machinis e sarès lade vie fintremai a Moscje par une mission di afârs. Lui al acete e il viaç al scomence. Dopo cjamâts sù i diplomatics a Rome e po a Parigji le comitive si bute viers le Polonie e po e jentre in Russie. Là, dome une strade, drete, lungjonone, cence fin e ogni tant, in cualchi slarc de foreste, une cjase o un gabiot in lontanance, che i murìnte chel fîl di bruseghin che al sint te bocje dal stomi.
Dopo doi dîs di chê strade, che i pareve un vier solitari, une matine buinore la machine e tache a fumâ, di sigûr e mancje l’aghe tal radiatôr. A Zuan e ae compagnie i tocje fermâsi, bisugne lâ in ta chê cjase che si viôt la jù in lontanance, tal mieç dal bosc, a cjoli la aghe di meti tal burat.
Al va jù a pît par chê strade Zuan, cu la sperance di cjatâ l’aghe e cu la pene di no savê cui che si pescje, che si mostre denant, lu ingnervosìs no pôc!
…al mancjie nuie par rivâ, po dal troi scûr di colp un slarc, Zuan, alçant i voi, al viôt li denant di lui un frut, soç di pantan fin tai cjavei, che lu cjale scaturît… Alore lui si svicine e al pense che al à denant dome un canai… in Rus lu salude, po i domande di vê un pôc di aghe pal motôr. Alore il frut, dûr di muse e scaturît, si zire viers siò pari che intant al si jere fat dongje, lu cjale tai voi e i domande par furlan: «Pai… ma ce lenghe mai fevelial chest chi?!»
O sin jenfri la prime e la seconde vuere mondiâl; Zuan, il sofêr, al ricêf une propueste dal Ministeri dal Estar talian: al covente un come lui che al cognossi la lenghe e l’ambient rus. Si trate di lâ a cjoli dai diplomatics a Rome e po ancje a Parigji. Une grande file di machinis e sarès lade vie fintremai a Moscje par une mission di afârs. Lui al acete e il viaç al scomence. Dopo cjamâts sù i diplomatics a Rome e po a Parigji le comitive si bute viers le Polonie e po e jentre in Russie. Là, dome une strade, drete, lungjonone, cence fin e ogni tant, in cualchi slarc de foreste, une cjase o un gabiot in lontanance, che i murìnte chel fîl di bruseghin che al sint te bocje dal stomi.
Dopo doi dîs di chê strade, che i pareve un vier solitari, une matine buinore la machine e tache a fumâ, di sigûr e mancje l’aghe tal radiatôr. A Zuan e ae compagnie i tocje fermâsi, bisugne lâ in ta chê cjase che si viôt la jù in lontanance, tal mieç dal bosc, a cjoli la aghe di meti tal burat.
Al va jù a pît par chê strade Zuan, cu la sperance di cjatâ l’aghe e cu la pene di no savê cui che si pescje, che si mostre denant, lu ingnervosìs no pôc!
…al mancjie nuie par rivâ, po dal troi scûr di colp un slarc, Zuan, alçant i voi, al viôt li denant di lui un frut, soç di pantan fin tai cjavei, che lu cjale scaturît… Alore lui si svicine e al pense che al à denant dome un canai… in Rus lu salude, po i domande di vê un pôc di aghe pal motôr. Alore il frut, dûr di muse e scaturît, si zire viers siò pari che intant al si jere fat dongje, lu cjale tai voi e i domande par furlan: «Pai… ma ce lenghe mai fevelial chest chi?!»
di Maurizio Di Fant
ispirât di un storie sintude contâ
ispirât di un storie sintude contâ
Etichetis: Gjenar ironic, Maurizio Di Fant
venerdì 11 novembre 2011
L'INDEMONIÂT DI VERZEGNIS
Al veve scomençât a lâ a Vignesie a plantâ il cavalet tal puest dulà che 'l Canalet al veve piturât lis sôs vedute. Di lì, cjamât sù da une inglesute, lis sôs pineladis a jerin finidis in Ingland. Alà, invezit di colâ sul jet jenfri lis gjambis dai voi verts al si jere cjatât intun taxi cuntune gjambe rote dut vergognôs di no vê savût svualâ butantsi pal barcon.
«Au maç for Brassels?»
«Kurva maç!» I veve rispuindût il tassist polac, par 700€ ti meni.
E tignintlu di voli par che nol tachi a fâ il cocâl sul mâr de Manie, lu sierà cun sè te sô cabine e li, jenfri il cjucjâ di LSD e di alcaltri, nol jere plui sigûr di nuje: cemût le sô rosse albione cui vôi verts jerie deventade bionde polacone cence frice? Folc lu trai, e lui cence ne gjambe i someave di çuetâ come Lord Byron!
Su le strade par Bruxelles si jerin fermâts a Brugge.
«Joissus mâri...Juana! Se chesta a é la Vignesia dal nort pal so canâl e mieç, miôr lâ fin a Bruxelles che forsit alà las mulas no someant a chês di Brueghel!»
Alà, par un mateç cuntune canadese a nol saveve se lâ a Salem cun jê o ben se jê a vignive a Tumieç cun lui. Ostie!
«Hostie?»
Hostie, e jé un intergjezion francês-canadês, a diseve jê, e no veve nissune voie di lâ intun paîs scognossût indulâ che si mole plui osties che da jê. E lui nol veve voie di lâ a Salem indulà che l'ergotism al veve indemoniât plui int che da lui. Miôr disfâsi di jê prime che jê a si disfi di lui. Cussí, cence paiâ ni taxi ni jet, al jere filât ù la Byron a cirî cîi plui nets.
Ma prime di lâ a fâ il mone al clâr di lune a Rome, al veve di sclarî alc a cjase. Al si viodeve bielzà spalancâ le puarte de glêsie di Verzegnis tal cidinôr dal ofertori de messe dai sants, dâ une starnudade da fâ voltâ ancje i plui sorts e pó tant che il plevan al alçave le ostie al cîl lui al berlave: «Miracul! Miracul! Miracul!»
I fedêi viodintlu cori crot viers l'altâr cuntun campanel leât sul sivulot nût e crût e svintulant une gjambe di ges par ajar, crodint di viodi il gjaul, a si metevin a cridâ tant che lui al crodeve di viodi le madone e che 'l plevan, come tal 1878, si salvave in sacristie.
E come tal ‘78 e alc i gjornaliscj a saressin rivâts come lis moscjis. Te file di feminis denant dal ospedâl une rosse inglês a varès spiegât a chel de Rai che il rye al é le siale, che inte siale al sburte l'ergot, che l'ergot al é il cjarvon dal forment, un fonc nêri tossic e alucinogjeno. Che tal 1878 il pan di chês feminis al jere stât fat cule farine de siale contaminade e duncje lôr no jerin indemoniadis, ma juste un pôc vie di cjâf par vie dal ergot. Come lui par vie dal LSD.
Forsit ta chel moment, un mâr di lûs si sarès spandude su lis alturis dai monts blu dal Friûl come tal 1818 cun Byron e il misteri di Verzegnis al sarès stât svelât tant che lis feminis si barufavin par firmâ un ex voto sul blanc dal sô gnûf zês.
di Jaio Furlanâr
Etichetis: Contis, Gjenar storic, Gjenar sureâl, Jaio Furlanâr
mercoledì 9 novembre 2011
ECUMÈNE A dream of Lethe - Clark Ashton Smith
In the quest of her whom I had lost, I came at length to the shores of Lethe, under the vault of an immense, empty, ebon sky, from which all the stars had vanished one by one. Proceeding I knew not whence, a pale, elusive light as of the waning moon, or the phantasmal phosphorescence of a dead sun, lay dimly and without lustre on the sable stream, and on the black, flowerless meadows. By this light, I saw many wandering souls of men and women, who came, hesitantly or in haste, to drink of the slow unmurmuring waters. But among all these, there were none who departed in haste, and many who stayed to watch, with unseeing eyes, the calm and waveless movement of the stream. At length in the lily-tall and gracile form, and the still, uplifted face of a woman who stood apart from the rest, I saw the one whom I had sought; and, hastening to her side, with a heart wherein old memories sang like a nest of nightingales, was fain to take her by the hand. But in the pale, immutable eyes, and wan, unmoving lips that were raised to mine, I saw no light of memory, nor any tremor of recognition. And knowing now that she had forgotten, I turned away despairingly, and finding the river at my side, was suddenly aware of my ancient thirst for its waters, a thirst I had once thought to satisfy at many diverse springs, but in vain. Stooping hastily, I drank, and rising again, perceived that the light had died or disappeared, and that all the land was like the land of a dreamless slumber, wherein I could no longer distinguish the faces of my companions. Nor was I able to remember any longer why I wished to drink of the waters of oblivion.
*** *** ***
A la ricercje di cujê che o vevi pierdude, o rivai alfin a lis rivis de Lethe, sot la volte di un imens, vueit cîl di avoli, che dutis lis stelis si ‘nd jerin sfantadis une daûr chê altre. Vignint no sai di dontri, un lusôr smamît, elusîf, come di vieri di lune, o come la fosforesence fantasimâl di un soreli muart, al vongolave svoladi e cence lustri su la corint scure, e sui neris prâts cence rosis. Chel lusôr mi pandè cetantis animis vagolantis di oms e feminis che a vignivin, restîfs o di buride, a bevi di chês aghis lentis cence sunsûr. Ma di ducj lôr nol jere un che al les vie di buride, e tancj si stratignivin, cjalant, cun voi che no viodevin, il moviment pacjific e cence ondis de corint. Alfin, te forme vidrice e tant che zi alte, e te muse indolente e beade di une femine che e stave in bande, o viodei cujê che o vevi suspirât, e, corintji dongje, cuntun cûr là che i vieris ricuarts a cjantavin tant che un nît di rusignûi, i cjapai svelt la man. Ma tai voi palits, imutabii, e tai lavris smavîts, imobii che si jerin jevâts su di me, no viodei faliscje di ricuart ni mot di cognossince. E savint cumò che jê e veve dismenteât, mi zirai disperât, e cjatant il flum dongje di me, o foi a colp cussient de antighe sêt des sôs aghis, une sêt che une volte o vevi crodût di distudâ in tantis risultivis, ma dibant. Pleantmi di presse, o bevei, e tornant a jevâ sù, i percepii che il lusôr al jere muart o fuît, e che dute la tiere e jere come la tiere di une sium cence siums, là che no savevi dicerni lis musis dai miei compagns. E nancje no jeri bon di visâmi parcè che o ves volût bevi des aghis de dismentie.
Conte par inglês di “Clark Ashton Smith”,
voltade par furlan di Xabi Xogrâr da Plêf
Etichetis: Clark Ashton Smith, Ecumène, Xabier Xogrâr da plêf
lunedì 7 novembre 2011
BULINT E RABIÔS
Un cuarte, forsit ancje dôs.
E nol jere sigure un mateç de maree, chel alçâsi imburît de isule.
Ermes al fruçà il sfuei, stiçât, butantlu intes ondis dal Mediterani.
«Al è dut di tornâ a fâ!» al businà al coleghe, prin di molâ un porco e bandonâ il cantîr.
A jerin coventâts anons, a chel Paîs di bogns di nuie, par aprovâ il progjet dal Puint Grant, e cumò che i tocjave a lui, meti il non su chei lavôrs, la Sicilie e veve decidût di vignî sù, di bot, come un frut dopo di une fierade.
Tornant in citât al veve olmât il cîl, grîs di cinise.
L’Etne, di cualchi setemane, al faseve cine. Une fontane di boris si rimpinave fin su lis nulis, tornant a colâ a plomp, come se no ves voie di dâ fastidi a di nissun. Il scravaçâ fluit di chel fûc si spandeve par chilometris, cence polse, tirant sù aiars bulints e rabiôs, che a parevin il bugâ di une divinitât.
L’inzegnîr al fermà la machine e al lumâ i turiscj, furmiis instupididis intun parcament inventât. A vignivin di ogni bande, a miârs. A varès vût di lâ sot, chê tiere, e no di vignî sù!
E lui, prin o dopo, al veve di contâ dut aes autoritâts, e fermant i lavôrs.
Ma al parà vie chel lambic e al començà a misurâ a ment trop che e veve di jessi fonde la gnove buse pal ciment. Se no altri, a Messine, no jerin saltâts fûr chei scois. Claps grandonons di piere slisse e nere, arcâts e a spice, vignûts fûr dal fondâl, di front la rive, tal zîr di une gnot. Lontans un di chel altri cualchi chilometri, cualchidun al leve sù ancje par cent metris.
‘nt jerin cinc su la rive nord, a foropâ il mâr Tireni, altris cinc a sud.
Ermes, rivât inte sô stanzie, al veve dât la colpe ae strache cuant, sentât su la terace da l’ultin plan, al veve viodude la Calabrie slontanâsi e deventâ picinine, e subit daûr scomençâ a dicerni la orladure dal stivâl, intant che un davoi al scjassave la tiere.
Tifon, dopo milenis, al veve decidût di cjapâsi il so svindic.
Ermes al veve rivât adore a olmâ un berdei boconon di madracs, che al platave il soreli.
Daspò, cjamade di matetât, dute la isule e svolâ, pronte par sdrumâ la stirpe di Zeus.
di Raffaele Serafini
Etichetis: Contis, Gjenar di orôr, Gjenar fantastic, Raffaele Serafini
venerdì 4 novembre 2011
PRINCIPI DI INDETERMINAZION SOCIÂL
Fotografie di Frankspada
Siôr ostîr, a son passâts nûf mês, e mi visi di cuant che lui mi ha domandât: «Dutis chi lis gnovis, contecurtâr?» E jo o ai rispundût: «O ai rispietât lis regulis, eh! Ce mi disêso?» E simpri lui mi ha dite: «Dome che tu le âs fate curte il just».
Ben, alore cheste volte le fâs propi curte-curte, o lassi in bande il rest spietant che l’impalcât al sedi sgomberat e i domandi: Isal cas di indorâ ancje il titul?
di Frank Spada
Publicât di gelo stellato a lis 08:00:00 26 coments
Etichetis: Contis, Frank Spada, Gjenar sociâl
Iscriviti a: Coments al post (Atom)


c: text/html

text:
venerdì 8 marzo 2013
Lenghe Furlane: La Comugne
Dopo dai lamps di USMIS, che sul imprin dai agns dal Novante a vevin sbregât il scûr scjafoiadiç che al platave i butui de gnove leterature furlane, e in contemporanie cu la floridure dal coletîf artistic dai Trastolons, tal 1997 e nas, par iniziative de cjase editore Kappavu, la riviste leterarie “La Comugne”.
Cheste riviste e je salacor il fat leterari plui significatîf che al à compagnât il cambiament te concezion de lenghe furlane de fin dal secul passât e dal imprin di chest.
Intun complès di causis e efiets, che in realtât a partissin une vore di lontan, la lenghe furlane e à otignût in avonde pôc timp un ricognossiment legâl regjonâl (1996), statâl (1999), si è dade une grafie uficiâl, e à doprât lis risorsis dadis des gnovis tecnologjiis (Internet, prodots de linguistiche computazionâl tant che il Coretôr Ortografic di Informazion Furlane o il Grant Dizionari Bilengâl Talian-Furlan dal CFL2000), e je rivade a cambiâ il so status di lenghe dal dut discriminade e ghetizade a lenghe buine par cualsisei cjamp e ativitât, ancje se inmò no libare des lungjis dinamichis de minorizazion.
In cjamp leterari “La Comugne” e à viert un spazi libar e creatîf a cui che al à contribuît a chest grant risultât culturâl: autôrs che no àn vût pôre di sperimentâ e che, in gjenar cun grande cussience e cualitât, a àn doprât il furlan par scrivi contis, saçs, traduzions, critichis e dibatiments di argoment leterari ma ancje sientific, antropologjic, politic e v.i. La impuartance di “La Comugne” e je stade e e je fondamentâl par emancipâ la lenghe e la leterature furlane e i scuasi 26 numars vignûts fûr fin cumò a son une leture obligatorie par cui che al vûl partecipâ cun cussience ae vite culturâl dal Friûl: une leture obligatorie, ma, magari cussì no, dificile di otignî. Di fat, pe dipendence dai finanziaments publics, cun ducj i problemis editoriâi di regolaritât te jessude (che no je mai stade) e di distribuzion, “La Comugne” si cjate scuasi dome tes bibliotechis o li dal editôr.
Scrit dal Camarîr
Cjolt de Ostarie Viere
Etichetis: Camarîr, La Comugne, Lenghe Furlane, Ostarie viere
mercoledì 6 marzo 2013
Lenghe Furlane: Ugo Pellis
Ugo Pellis (1882-1943) al è stât un dai inteletuâi plui impuartants te storie culturâl furlane de prime metât dal secul XX: dialetolic, secont e fondamentâl president de Societât Filologjiche Furlane dopo de esperience curte di Zuan Lurinçon, travanât di spirt nazionalist talian e teoric de disnazionalizazion de popolazion slovene dal Friûl. In lui si cumbinin cualitâts e carateristichis estremis: finece di pinsîr, meticolositât, competence sientifiche e ancje capacitât leterarie, almancul tes prosis che, salacor plui dai siei esperiments poetics, a son plenis di liricitât vere, cundut che tremende. Di fat il pessimisim e la amarece a dominin la opare di Pellis che al devente pardabon interessant come autôr di une leterature furlane gnove e origjinâl, libare dai leams ae tradizion popolâr. Ma al è un aspiet “politic” che al fâs viodi in Pellis un esempli straordenari te leterature furlane: tai siei scrits di fat si viôt pe prime volte un element fondamentâl che al intossearà, in graciis di une propagande fisse e ben planificade, la storie e la percezion de identitât furlane dal ultin secul: l’autoodi, il dispresi par se stes e pal propri popul pal fat di no corispuindi fin insom al model pustiç, ma sublimât e interiorizât, de italianitât nazionaliste e risorzimentâl. La percezion de diference profonde dai furlans rispiet al model propogandistic dal “Talian” e devente complès di colpe, istint di autodistruzion, condane di se stes e di dut un popul. Cence lei Pellis, che tes sôs espressions di autoodi al rive in ogni câs a nivei leteraris mirabii, no si pues capî il contegn di tancj inteletuâi italianissims in Friûl fintremai in dî di vuê. E je une leture esemplâr La cjana gargana, ca sot tai coments.
Scrit dal Camarîr
Cjolt de Ostarie Viere
Soi come na cjana gargana che nas tal pantan.
Ogni aiarin che al passa al fas sgrisulâ e ‘simiâ li fueis; e li fueis parin lenchis.
E renzin e semin li fueis come un frut co l’à mal di panza; a enzin.
Passin par di là do paveis e si bussin; e a li fueis, cja, subita a gji ven un ciart sgrisulaç.
Al zorna un rusignul là via, a cjanta ma rinela tun ton sintimental; e li fueis a sgrisulin.
Un crot vedran al sberla: “L’è muart al me ideal!”. Li fueis si lementin, sì, li me fueis.
Rugna na ‘sava che so fiis, li ‘savutis, gji disin rufiana plena di rogna; e ali fueis gji fas dul, e son li me fueis.
A si lagna un pissoc cu la panza sclagna, che al sint un ciart brusor; e ancja la cjana gargana a sint dolor.
La cjana gargana è vignuda sù tal palut cun ‘savis, pissocs e rinelis.
A trops. a grops a stan intor tanti cjani vaiussis; son duti cjani garganis.
E intor a si stuazin canelis, si plea al gri e la arba sarala, roba che cres tal pantan dal palut.
Orarès vê una rucea uçada, orarès dispedâ duta chista me granda menada di fueis tant vaiussis; orarès...
Orarès vê una rucea uçada; orarès çoncjâ la cimossa che renç plui di dut.
Alora sivilarès intal sgrasear da cjana gargana çoncjada la buera, la buera che mai no à rimission e che à tai sivii li ridadis dal unfiar cuntra ducj i crucifìs.
Ah! podessia crevâ la buera duti li cjani vaiusssis e scjafoiâlis jù dutis intal palut che gji à dati la vita! Atri za no meretin.
Orarès! Ma soi ancja jo, voia o no, una cjana gargana cu li ladriis tal pantan dal palut.
A sivila la buera inta fueis e rit e rit cun mil sivii: a sint tal çondar da cjana gargana na vos.
A sint una vos ingropada che murmuia, che murmuia di roi tant durs, di pins tant alts e faars, di pichis di monts saldis, che tocjin i nui.
E rit e rit la buera che je come na lama inglaçada; rit cui sivii di mil scuriins che picighin...: à reson.
Passars çarlatans e cais mussins a sghitiin li me fueis; li sghitiin i rondui in velada e corvats ducj neris e spucin di cjar fraida.
Ducj a sghitiin i vaùs: àn reson.
Ah che vignìs na criùra che dut a fasès indurî come la glaç che i la fin da vita!
Ah! Che dut inglaçàs la criùra!
Si ingrlaçarès ancja chê vos, chê vos sclendara chi, ingropada tal çondar da cjana gargana.
Nissun mal, no lafè! I pins e li pichis e i roi duraressin instès, plui fuarts da saetis che train jù dal cil.
Nissun mal, no lafè! Che crepin tal pantan dal palut scjafoiadis li cjani garganis e la arba sarala e al groi cui mucs, i pissocs e li ‘savis.
Nissun mal, no lafè! Che crepin li cjani vaiussis; no àn savut che tramâ e vaî par dut e par ducj, sghitiadis si ducj.
E ancja jo soi na cjana gargana che à li ladriis tal pantan dal palut.
Ah! Maludit, maludit mo ducj li cjani vaiussis: maludit li cjani garganis!
E stramaludit sedi jo che soi una cjana gargana!
Etichetis: Camarîr, Lenghe Furlane, Ostarie viere, Ugo Pellis
martedì 5 marzo 2013
Lenghe furlane: Ivano Urli
Ivano Urli nol è ancjemò avonde ricognossût pe sô impuartance leterarie e culturâl: al mertarès tante plui innomine, e forsit, se al fos dome un professôr, al sarès sustât di no vêle za otignude. Ma la impression e je che in efiets nol dedi gran di impuartance a chestis robis, che la vanitât inteletuâl no lu tocji nancje par prossim: di fat nol è dome un professôr e un scritôr, al è un mestri, cun dut il valôr che si pues cjamâ in cheste peraule. E al è un mestri vêr, che no dome al scrîf intal furlan plui perfet, salacor, che si puedi cjatâ tai tescj furlans di vuê, ma al rive a insegnâ a scrivi ancje a chei altris: miôr ancjemò, no ur insegne a scrivi, ur permet di scrivi, al rive a diliberâ la lôr fuarce creative plui sclete. Par vê une prove al baste lei cualchidune des contis e dai scrits vignûts fûr de ativitât cui siei fantats di scuele.
In plui di une lenghe furlane che e je simpri intun ecuilibri armoniôs, scuasi magjic e dal dut naturâl cul contignût, ce che al fâs di Ivano Urli un dai scritôrs plui interessants, e je la prospetive tal cjalâ il mont: il viodi lis robis in maniere semplice ma mai semplificade, il cognossi dret il valôr de vite e dai aspiets plui vêrs e bogns dal jessi personis. In chest Urli al devente, cence fâsi inacuarzi, l’autôr di une vere rivoluzion culturâl, al rive insom e al sublime chel procès che al veve volût tacâ pre Josef Marchet cu la Cuintristorie dal Friûl. Se Marchet al veve tacât ribaltant la storiografie, fondade su lis bausiis dai vincidôrs, e contant une storie de bande dai furlans, ma lu veve fat daûr di categoriis avonde classichis, invezit cun Urli (e dongje di lui za cun Jacum Viole e altris) la semence gnove e cres, e fâs lidrîs che a savoltin il mont dal siôr e dal puar, che a sfidin la leç dal fuart e dal debil. La cuintristorie di Urli e lasse indaûr la impostazion dal fâ la storie di un popul, e cîr la veretât tes contis des personis, nus regale la libertât di savê la storie de int. Si scuen lei Storie di Vera e Storie di Min.
Scrit dal Camarîr
Cjolt de Ostarie Viere
Etichetis: Camarîr, Ivano Urli, Lenghe Furlane, Ostarie viere
lunedì 4 marzo 2013
Lenghe Furlane: Fabian Ros
Fabian Ros al è cognossût soredut tal zîr de cinematografie: al è la anime de mostre dal cine furlan (che par altri juste la setemane passade a son stadis li dal cine Visionari dal CEC proiezions di peliculis par furlan, galizian, basc, catalan, ocitan e galês). Ma al è ancje un dai autôrs di contis une vore interessant. Par ispirazion, profonditât (cence mai rivâ a jessi pesant), inteligjence e cure formâl al rive al nivel dai scritôrs miôr che o vin in Friûl. Lis sôs contis curtis (publicadis te riviste La Comugne e no avonde curtis di cjatâ spazi tun blog come il nestri) a son travanadis di une ironie une vore elegante che e fâs ridi cu la bocje e soredut cul cerviel, i personaçs a son piturâts cuntun efiet imediât, che ju fâs vivi a pene che si tache a cognossiju in pocjis peraulis, i contignûts a son bogns di sgjavâ tal profont e no ur mancjin riferiments filosofics e leteraris elaborâts in maniere coerente e mai artificiâl. In struc Fabian Ros al varès sostance e forme par jessi metût tra i scritôrs de miôr leterature furlane, ma pal moment i mancje dome une carateristiche: la cuantitât de produzion, che al contrari de cualitât, che e je ancjemò limitade, ma o podìn sperâ ben. Ca di pôc si podarà lei ancje publicadis dôs contis zalis che a àn vinçût tal premi di Spilimberc: No baste une cuarde par fâ un picjât e Un piçul particolâr.
Scrit dal Camarîr
Cjolt de Ostarie Viere
Etichetis: Camarîr, Fabian Ros, Lenghe Furlane, Ostarie viere
domenica 3 marzo 2013
Lenghe Furlane: Checo Tam
Cheste setemane, profitant che di pôc al è vignût fûr il so ultin libri, o fevelìn di un dai scritôrs di contis plui interessants dai ultins agns: Checo Tam. La cariere di scritôr di Tam e tache par passion, za di fantat, e i prins scrits a son par talian, po dopo la frecuentazion dai studis di onde furlane e il sburt di cualchi amì apassionât lu puartin a scrivi par furlan, cualchi volte te coinè, altris voltis te varietât di Pavie o di Selvucis: i siei paîs che a son ancje un dai ambients plui vîfs li che si scjadenin i siei siums e i siei inzirlis leteraris. Dopo dai prins esperiments, la vitorie dal premi Sant Simon, chê de Mostre dal Cine Furlane tal concors par senegjaturis, la partecipazion a Tananai, la publicazion di Sense, fintremai la vitorie dal premi a Musiche Furlane Fuarte tal 2008 a fasin di lui un dai artiscj plui vîfs e interessants dal panorame culturâl furlan: une definizion che e va cuintri de sô timidece, ma che si capìs se si lu viôt in azion in cualchi leture o performance.
Tra i caratars di fonde e je la facilitât di miscliçâ culture alte e basse, storie, mitologjie e modernitât, fantasience e sience, erotisim, fumuts, musiche e cine intun scrivi origjinâl e sclet. Tra i difiets si cjate ogni tant cualchi influence taliane (par esempli a son masse dispès adietîfs prime dal lôr sostantîf cuant che la costruzion regolâr ju volarès dopo), ma al reste pardabon un plasê e une ocasion di cressite lei La Maree nere e altris contis, Sense e cumò ancje Scûr di lune.
Scrit dal Camarîr
Ciolt de Ostarie Viere
Etichetis: Camarîr, Checo Tam, Lenghe Furlane, Ostarie viere
sabato 2 marzo 2013
Lenghe Furlane: Raff BB Lazzara
Disint che Raff BB (=Bombadil Badaluc) Lazzara al è poete, scritôr, artist, creatîf, dissegnadôr e v.i. si va a pericul di no capîsi, se no si zonte un atribût fondamentâl: trastolon. Di fat par lui e je pardabon perfete cheste peraule, che e je stade cjapade de locuzion tradizionâl furlane “a trastolons”, che e voleve dî “clopant”, “mo ca mo lâ”, “in trambulis”, e che e je deventade la bandiere de corint leterarie e artistiche (di fat si zontin ancje grafiche, musiche, e sperimentazion di ogni sorte) plui significative dai ultins agns in Friûl.
Raff BB Lazzara, che chi o presentìn soredut pes sôs contis curtis, publicadis pal plui, ancjemò une volte, te riviste La Comugne, al è un dai interpretis plui rapresentatîfs dal coletîf trastolon: la profonditât artistiche e da sù intune forme simpri sperimentâl, che tal so artifici e tal so jessi gnove no à pôre di cjapâ modei antîcs e arcaics, che e rive, cu lis sôs costruzions origjinâls e dispès aglomeradis par associazion e ancje cence coniunzions, a une grande potence espressive. In cheste potence si pues preseâ un ecuilibri formât di ecès che si belancin e si dan dongje intun mismàs che nol urte mai il letôr, ma lu maravee e i fâs passâ i limits dai siei guscj usuâi. Tra i diviers rivocs “classics” che si sintin te opare di Lazzara, chei plui facii di individuâ a rivin di Zuan Batiste Donât (sec. XVI) e di Otmar Mainardis (sec. XX). Par viazâ tal Friûl a trastolons si scuen lei la so conte Lu Miliart.
scrit dal Camarîr
cjolt de Ostarie Viere
Etichetis: Camarîr, Lenghe Furlane, Ostarie viere, Raff BB Lazzara
venerdì 1 marzo 2013
Lenghe furlane: Agnul di Spere
Agnul Michêl Pitane o Agnul di Spere (1930-2005), nassût a Sedean, inzegnîr lât emigrant par tancj agns in Svuizare, al è stât une des figuris plui nobilis e claris de leterature e de culture furlane des ultimis desenis di agns. Tant che sostignidôr ferbint de lenghe e de nazion furlane, ce che lu caraterizave e che lu distingueve intun ambient conflituâl e jere la mancjance totâl di agressivitât, la bontât naturâl e insiemi une fuarce straordenarie, fondade su la sinceritât cun se stes e cun chei altris: cheste fuarce lu à puartât a deventâ un pont di riferiment pai furlans tal forest e po dopo pai scritôrs di chenti che al à dât dongje, dal 1982, te Union Scritôrs Furlans. Tant che poete al à publicât Semantiche dal flaut, 1975, Un istât, 1979 e 1996, Chês flamis, 1988, Lis paveis di Plasencis, 1992, Impressions, visions, 1997. Al è stât ancje tradutôr e al à publicât oparis terminologjichis, fintremai al è stât il prin president dal CFL2000. Tant che scritôr di contis curtis al à publicât dal 1983 Il sît di Diu e po dopo altris contis ca e là, ancje in “La Comugne”. Il furlan di Agnul di Spere al è un model impuartant: al mostre une ricercje cussiente, che cualchi volte e sielç l’iperpurisim, testemoneant une fase storiche de lenghe furlane culte, vivarose plui di dut tai agns Setante e Otante.
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
La sô prose, spieli de sô personalitât, e je soâf, lizere ma profonde, no à presunzions e cun contignûts che a somein minims e fevele drete ae anime dal letôr.
Scrit dal Camarîr de Ostarie
cjolt de Ostarie Viere
Etichetis: Agnul di Spere, Camarîr, Lenghe Furlane, Ostarie viere
domenica 30 dicembre 2012
Vie Viegnesie
Lis cjartis a son za prontis sul taulin. Anzit: sui taulins, par vie che a àn chê di fâ une briscule a sîs e a àn metûts dongje doi taulins. Pino, Jacum e Anzul di une bande, Romeo, il lunc e Pieri di chê altre. Plui une schirie di altris che a son li a viodi, cjalâ, dî alc, cussì po!
Ma la partide no scomence. Si à inviade une discussion di chês penzis. Parcè mai che chei dal Comun a àn clamade la strade basse, via Venezia.
- Via Venezia? Parcè?
- Si larà a Vignesie di chê bande li!
Ah, ben, se al è par chel, sigûr che si va a Vignesie. La strade basse no finìs, e va di lunc inte stradele di cjamp, fin che e rive su chê strade blancje daûr Chiasiellis. Di li a Mortean, facil. E po Napoleoniche, Codroip, po jù a Latisane, autostrade e veh che tu rivis a Vignesie.
Ah, ben, se al è par chel e chel altri, si podares rivâ a Vignesie ancje di chê altre bande, chê cumò le àn clamade vie Triest, che ti puarte fûr dret su la provinciâl, che e à non vie Gurize, e di li tu stâs pôc a rivâ a Mortean. E po Napoleoniche, Codroip e jù a Latisane e...
- Misteris!
- A capissin dome lôr.
La partide no va indevant, no scomence nancje.
- Dâi non Vignesie a la vie basse!
- Salacôr par vie de aghe... che e va intal bas...
- E Vignesie e je inte aghe...
- Iiiih! E alore la strade alte a varessin di clamâle Lussari!
- Ce maniis di meti nons fûr di troi!
- No son trois a Vignesie!
- Trois di aghe.
- A son fûr cu la cite!
- Ma ce ti interessie a ti?
- Zuìn, dai.
- Buine sere.
Al è jentrât un, un gnûf, al è jentrât il curt. Pino che al à lis cjartis in man, par messedâlis, al reste fer, come inseminît, culis cjartis par aiar, a cjalâ chel gnûf rivât. E, dut intun colp, al tache a ridi. A ridi di mat.
- Ma ce ti saltie sù?
- Ti daie di volte il zurviel?
Il curt al à tirade dongje une cjadree, al domande cui che al vinç e i sberle a Dario, il paron dal locâl, di puartâ un butilion di neri.
- Ma si puedie savê ce ti à cjapât? – ducj a domandâi a Pino, che al va di lunc a ridi e nol messede lis cjartis.
Finalmentri al rive adore a bonâsi, al fâs un moto a ducj di stâ a sintî e al si zire bande dal curt:
- Dulà sêstu a stâ, tu, curt?
Il curt al è ancjemò daûr a sistemâsi su la cjadree e a cjalâsi ator par decidi cuale che e je la miôr postazion par viodi ben la partide. Al reste scaturît.
- Ce? Ce robe?
- Dulà che tu sês a stâ.
- Ce maniere dulà soio a stâ? No tu sâs? Se tu sês vignût ancje setemane stade li di me?
- Sì, ma dîmi...dulà stâstu?
- Inte strade basse, veh!
- Sì, ma ce aie non cumò? – al insist Pino.
Il curt al è simpri plui scaturît. Al cjale chei altris che a son sentâts, che cualchidun al tache za a riduçâ. Cualchidun che al scomence a capî e cuachidun altri par no fâsi viodi che nol capìs.
- Ce non i ano metût, chei dal Comun?
- Via Venezia.
- Eco. E tu, ce âstu non? Il to non vêr...
- Mah...
- E dai! Ce âstu non?
- Lido.
di Laurin Zuan Nardin
Etichetis: Contis, Gjenar ironic, Laurin Zuan Nardin
venerdì 7 dicembre 2012
Istât da Agne Lene
Cun dute le canae ch'a 'nd ere da Agne Lene cheste Istât, par fuarce che cualchi acident a scugnive rivâ.
- La Zizi a jere colade e a si jere rote il nâs e no podeve plui maridâsi seben ch'a veve bielzà vot agns.
- Il Nino al si jere brusât il gargat crodint di bevi vin intune butilie di asêt e al jere restât cence vôs seben che nol veve vût mâl.
- Il Paride tignût a diete, par vie di une malatie che di sigûr a veve sô mari, al jere restât cence mangjâ par vie che le gnot al eave te cjanive a roseâ salam e çuç di mont
- Il Vigjut det il Nonçul parcé ch'al à simpri zuiât a fâ le messe par sunâ lis cjampanis, invezit chest an al à zuiât al dotôr e al veve mitût une aspirine te surisute di sô cusine par vuarî il so nâs. joissus!
- I plui trancuils a someavin sei i doi zimui ch'a lavin simpri a pescjâ tal Dean fin cuant che si son fats cjapâ a spiâ lis copiis di morôs te glerie e da pescjadôrs a son deventâts pecjadôrs.
- Il plui brâf al sarès stât il Beput ch'al veve chê di spacâ lens ogni di ma dopo doi dîs al veve sbaliât il colp e il massanc invezit di finî sul çoc a i ere rivât tal zenoli.
Agne Lene, jenfri il disperâ e il riduçâ e rivave istès a calmâ lis maris e i paris ch'a si cavilavin pai fruts e i fruts che si cavilavin par un nuie seben la Nini si jere barufade cuntun vicin parcé che al infilave 'ne canucje tal cûl des ranis e po al sofflave fin a fâlis sclopâ. Joiii! Sorte che e veve vinçût jê se no' chel voli neri cuissà trop che i varès durât.
L'unic da calmâ nol jere un frut ma Checo il marangon, il vicin ch'a si lamentave che le mularie i veve robât plui di doi chilos di clauts. Naturalmentri, agne Lene a zurave de inocence dai fruts e lôr a zuravin che no vevin mai tocjât nissun claut. Ma il Checo sêti ch'al lave a cirî i clauts par vê un cafè o a bevi un café par podê tirâ fûr chê dai clauts, a nol dave pâs a di nissun.
Siché l'Istât e scomençave a lâ jù di brut e finalmentri, une gnot, al jere vignût un burlaç a sfredâ le atmosfere e calmâ i gnièrs. La dì dopo, daûr di cjase al someave che le pâs e fos tornade dopo une lungje vuere. Jenfri dutis lis robis ribaltadis dal vint e bagnadis dae ploie a si jere scuvierzût che un nît al jere colât dal cjariesâr. Un nît fat dut di fier e di pantan. Di fier?
Si, al é propit cussí che il Checo al à podût recuperâ ducj i soi clauts robâts daes chechis par fâ il nît.
Anin a bevi un cafè. I disè agne Lene. E il bepi al acetà par vie che s'a no era stada la sô canaia, las checas a vignivant dal so cjaresâr.
E... E al é cussi' che Checo il marangon al é stât ribatiât Checo das checas.
di Jaio Furlanâr
Etichetis: Contis, Gjenar ironic, Jaio Furlanâr
Iscriviti a: Coments al post (Atom)

robotstxt: allowed

filter: keep


text:
Lis
propuestis dai nons pes gnovis regjons jessudis de riforme teritoriâl
dal stât francês a jevin inmò protestis. I plui contestâts a son
“Grand-Est”
pe gnove entitât che e cjape dentri Alsazie, Lorene, Champagne e
Ardenis, e “Ocitanie pirenaiche mediteranie” pe union jenfri
Lenghedoc – Roussillon e Misdì – Pireneus. Al Consei di Stât,
che dentri dal prin di Otubar al à di cjapâ la decision finâl, a
son cussì rivâts i ricors fats indenant dal moviment Alsaciens
Réunis che nol intint di rinunciâ al
non e ai simbui storics de Alsazie e di un coletîf de Catalogne Nord
che al vûl che il non de regjon al tegni cont des dôs identitâts
che a formin chest teritori, chê ocitane ma ancje chê catalane. I
prins a fondin il lôr ricors su la mancjade consultazion dai conseis
dipartimentâi previodude de leç e su la violazion de Cjarte
europeane des autonomiis locâls. Resons di procedure, in plui di
chês storichis e culturâls, a son ancje daûr dal ricors dal
coletîf de Catalogne Nord che al à ancje invidât i citadins a
sostignî il non “Ocitanie – Paîs Catalan” cuntune
manifestazion in program a Perpignan ai 10 di Setembar. Al è di dî
che ancje une part dal moviment ocitan al è malcontent, par vie che
si dopre il non di dute la nazion par clamâ dome une part dal so
teritori.
Font:
Agence Bretagne Presse,
21/08/16;
Jornalet, 24/08/16


text:
30 set 2009
La Bete / Elisabetta di Emilio Nardini
Mutatis mutande
Lis berlusconariis a no son finidis. Dôs gjenerazions a son stadis mâl educadis e tiradis sù dome cu le television. Ce che un talian al fâs, al mangje, al si viestis, al dîs e al tacone, a lu fâs tal stîl de sô television dal ostie. L'Italie a é le prime tai telefonins e ltra lis ûltimis cun internet e i ordenatôrs. Daspó pal numar di libris ch’al lèi, il talian al rive dopo dai turcos !
Ma sito, us al dîs in segret in tune lenghe privade che dome cualchidun al cognós ancjemó, anzit, se no capîs nuie al é miôr J
29 set 2009
Il vaso gufo / Il vâs çus
Culture e agriculture / Coltura e agricoltura
27 set 2009
Europe wake up
In Italie, tai sitos, a si scomence cussí: Chi siamo, dove siamo...E vie indenant. Se po un al à pazience, par vê un prêsit al scuen mandâ vie ancje il certificât di batêsin e de prime comunion prime ch'a cji rispuindin che l'articul ch'a tu ciris a no lu àn (Ch'al sêti esaurît o che no lu an mai vût), se cji rispuindin...! In Cine al é bielzà miôr che in Americhe. Vostu comprâ? Compre subite!
Alore, cumó che lu savês, o savês ce ch'o vês di fâ.
Savêso che lis lampadinis a led di 3 w a dan le stesse lûs che une lampadine normâl di 45w?
So lais a viodi trop che costin lis lampadinis a leds tal negozi vicin, o lis cjatais a 30€.So passais une zornade a esplorâ lis possibilitât sul web european o rivais a cjatâ un prêsit di 14€ ...Ma o scuignîs comprâ une cincuantine di lampadinis e o scuignîs savê amancul 4 lenghis par lâ in gjostre.
Lis dôs ditis francês e todescje che mi interessavin di plui, a no volevin fami le fature cence Iva. Chel mi dave fastidi parcé che chiste maniêre di zontâ une tasse ipotetiche, sa ven da l'Americhe, a é un robarie parcé che in ducj i paîs dal mont, cuant che si fâs une esportazion a no si conte tassis.Lis tassis a son paiadis pal impuartodôr.
Alore o soi lât in Cine. Po ben fantats, us dîs subite ch'o ai cjatât le stesse cualitât par 6$. Naturalmenti, o scuen comprant amancul cent ma cul cjason co ai e l'intenzion di viergi une mostre permanent in dicembar, non varai di masse. Ma vêso bisugne di lampadinis? :-)
Dut chest par dius che l'Europe a vâ mâl, a é indurmidide e a somee che sedi malade di apatie spiçote.
I produtôrs, a no metin mai i prêsits e di spes e mostrin articui che no son nancje in produzion. I grossiscj a ti cjapin par un muart di fan sa tu domandis un prêsit difarent par une cuantitât impuartante e po sa tu cjacaris di 50 tocs a no ju àn nancje in stock !
Tai negozis, indulà che le stesse lampadine ch'a rive plui adore de Cine che da l'Olande a coste 5 vôltis di plui a cjatin dut normâl...Cuant ch'a rive.
So lais su Alibaba e so cirîs un articul, o cjatarês plui rispuestis da lôr che nó tal rest dal web. Ducj i produtôrs cinês a son ai, ma ancje un grum di âltris.
Il biel al é di viodi une multinazionâl che sà produsi 90,000 lampadinis al mês ch'a cji rispuint ancje le domenie!Dome par inglês of course! Ce crodeviso? Par furlan?
Ale op, us met une cjançon di 10 agns indaûr indulà che il furlan ancjemó no lu savevi.
Alle sette del mattino ricevo già una risposta e siamo domenica! Si tratta di una ditta che produce 90.000 lampade al mese e me le vende a 6$ se ne compro cento. A quel prezzo lí, troveró di sicuro un modo di utilizzarle poiché apriró una galleria in dicembre. Reacapito in dieci giorni .Ma volete cambiare le lampade in casa anche voi?:-). Appuntamento qua per vedere cosa ne ho fatto.
Nel frattempo, sull'Europa potete vedere l'ultimo videoclip.
26 set 2009
Il paîs dai Van / Il paese dei Van
24 set 2009
Don Baffo, don Jaio e done Frice
Lis voltadis di don Jaio/ Le traduzioni di don Jaio
Senti pittor, depenzeme una dona
Senza camisa, come Dio l’ha fatta
Coi cavei biondi, e colla coa desfatta
Con un fioretto in testa alla barona.
Che la gabbia un visetto da madona
Una tettina bianca, e delicata,
Che se ghe veda un poco de culata,
E quanto mai se pol anca la mona.
Fame te prego una cossetta amena,
D’un bianco velo, che ghe sia de fora,
Ma che se veda, che la se la mena.
Che la la sporza tutta quanta fora,
E dalla fazza de delizia piena
Capissa tutti quanti, che la sbora.
23 set 2009
Bjork da me ma no dome / Ma non solo Bjork
O m'impensi di chiste friçute bisbetiche e dôlce che nus faseve lâ sù di zîrs cun chest video che si cjatave dome tai canâi di MTV. In chê vôlte il web nol jere ce ch'al é cumó e chês âltris TV a jerin bielzà simpri chês.
Dopo di chest toc, Bjork a si é incjastrade in tun gjenar dut so e un grum personâl ma prime, so pâri, ch'a le à simpri sburtade e conseade, forsit a i veve imponût di cjantâ chest toc parcé che sule rêt, a si le viôt bielzà cjantâ chest toc, cuant che a veve 9 agns.
Ma cumó a si puès ancje cjatâ le version origjinâl di chest toc cjantât da Betty Hutton tal lontan 1940.E al é cussí che a si puès viodi le difarence jenfri lis dôs epochis, sêti tal cjantâ, che tal balâ, tes coreografiis e tal stîl. Cence volê gjavâ nuie al talent di Bjork, us met distés un tocut di Betty Hutton e Fred Astaire ae fin dal video.Juste un cerce tirade fûr da un film fat tal 1950 che di sigûr, da nô al jere censurât parcé che no le ai mai sintude nominâ da nissun von, ni voltade da nissun plevan:-)
O vês cussí ancje une idee dai talents, ce disio, what am I talking about, des difarencis di talent ch'a si puès viodi ancjemó vuê jenfri lôr alà e nô achi in Italie indulà ch' a si carburave a pene a pene cun Nilla Pizzi e compagnie.No stait a vê pôre di cjapâ chiste pilole di âgo frescjo di Americo, che jenfri lis radios incuinadis di rap e metal di vuê us fasarà ben. Mandi
Mi ricordo di questa bisbetica e dolce ragazzina scoperta in questo video nel 95 nei canali di MTV. A quei tempi, il web non era quello che é oggi mentre le TV, erano già sempre quelle.
Dopo di questo brano, Bjork se n'é andata ad esplorare un genere del tutto personale abbandonando questo stile tra la commedia americana di Broadway e la pop che forse le era stato imposto da suo padre poiché in rete si puó trovare un video dove la si vede già cantare il brano quando aveva 9 anni.Oggi, invece, si puó trovare la versione originale di questo brano che nel 1940 i compositori Hans Lang et Bert Reisfeld l'avevano intitolata Blow a fuse e cioé salta la valvola e che Bjork ha intitolato It's, ho, so quiet per non farla confondere con la versione originale cantata da Betty Hutton 55 anni prima. Betty Hutton, é morta due anni fa dopo una lunga carriera incominciata prima della guerra. La potete vedere con Fred Astaire in un film del 1950 quando già aveva la trentina nello spezzone alla fine.
Non aver paura di prendere questa pillola d’aria esotica che tra le radio inquinate di rap e di metal vi farà bene.Altri Betty Hutton andando qua.
21 set 2009
Musica Maestro
20 set 2009
Fico secco o bagnato? Fic sec o bagnât?
Là laiso a cirî i fîcs vualtris? Da pé dal ort? Achi a si scuen spietâ che a rivin de Turchie ma come che ducj i frutarûls a son aromai turcs, a no si spiete nuie. Dome le stagjon...E o sin te stagjon.Chest al é l'ûltin ch'o varès piturât cun plasê se, ingort come ch'o soi, no i vès fat le piel prime. .
Alore, stait atentis e atents di no fâ masse i golôs par no cjapâ la "scagaratta abruzês":-)
O podês doprâ lis sfueis invezit des mudandutis, 'se veramenti lis sfueis par vuâltris a no son masse grandis) come in tes statuis grechis indulà che bielzà il fîc al jere plen di simbui come dal rest pai budiscj, i arabos e i indians.Da nô, il fîc al é nomenât 50 vôltis in te bibie voltade par Toni Beline.Pai arabos, ancjemó vuê, il fîc al é deventât talmenti simbul di bale testicolâr che al é deventât une peraulate e le int educade a dopre invezit le peraule kharif ch'a ûl dî atom. A chest pont, se o vês bielzà tal cjâf ce che il fîc al simbolegje par nô talians, o capirês il parcé che il fîc al é ancje il simbul de fertilitât:-)
Da dove vengono i vostri fichi? Dal vostro orto? Qua, si deve aspettare che arrivino dalla Turchia ma ormai tutti i fruttivendoli sono turchi e non si deve aspettare che la stagione. Ed é la stagione. Questo é l'ultimo che avrei dipinto con piacere se la mia ingordigia non gli avesse fatto la pelle prima:-)
Le foglie di fico si possono ancora adoperare per cucinare o per nascondere il sesso invece delle mutandine...Ma forse al giorno d'oggi la foglia di fico é troppo grande per voi:-)
Attenti alle "scagaratte abruzzesi" e non mangiarne troppi.
In Arabia, il fico é diventato talmente un simbolo di testicolo che nominarlo,é come dire una parolaccia.Allora si dice kharif, che vuol dire autunno.A questo punto, voi, che forse avete già un'idea di cosa simboleggia il fico in italiano, forse capirete il perché il fico sia anche il simbolo della fertilità:-)
19 set 2009
Cjalait il spetacul di Franco Dragone/Guardate lo spettacolo
Shared via AddThis
16 set 2009
La ligrie / L'allegria
Nue statistichis vuê. O savin ben che le ligrie no jé plui chê ch'a jere. Lant a spas tai blogs dongje o ai let che Udin al é simpri il solitUdin, ven a stâi l'Udin duarmitori ,indulà ch'a no si puès dimostrâ masse ligrie cence ch'a rivi le polizie a fâ sierâ il locâl o fâ sierâ le bocje. Anzit, come che nondé (no 'nd é) plui nuje da sierâ, cumó a tachin a fâ sierâ ancje i bars. Plui di cent mil abitants, e le sere, dome cualchi scalmanât ator par Udin. La ligrie oramai a si scuen vêle dome cu le television foreste che sarès chê ch'a ven da Milan o da Rome o da Londre. Londre? Dutcâs, se nissun furlan al ûl cjantâle us ai cjatât un inglês ch'al cjante la ligrie par furlan.Naturalmentri, no chê di prime, ni chê di doman. Une ligrie di passaç.La mê.Juste par vuê. Prime che mi fasin tirâ vie il video su Youtube.
La ligrie, é il titolo di una delle villotte friulane le più conosciute che vanta l'allegria dei giovani dicendo che i vecchi l'hanno persa il giorno in cui sono andati in chiesa per sposarsi.Prendendo le prime cinque note e le stesse parole e lo stesso titolo, mi son divertito a inventare un'altra storia facendo per l'occasione cantare virtualmente l'inglese Calvin Harris in friulano. Nel post di ieri la felicità sembrava in calo, oggi l'allegria di ieri sembra non essere più quella che era e cioé, quella che si sentiva nel piacere di ritrovarsi per fare una cantata insieme. Oggi deve cantare solo uno e tutti gli altri devono ascoltare


text:
Musiche
Il significât de peraule musiche al è une cuestion di controversie tra i studiôs, par vie des variis acezions e dai diviers ûs cun cui e ven doprade.
- Musiche come sun: une des definizions plui comuns e je chê de musiche come art dal sun organizât - o, plui in specific - di art de produzion di significâts e sensazions, plui o mancul complessis, ma di nature volontarie, organizant suns e cidinôr. Cheste definizion e ven doprade dal XIX secul, cuant che si scomence a studiâ il rapuart tra sun e percezions.
- Musiche come esperience sogjetive: une altre definizion comun de musiche impliche che la musiche a sedi par fuarce gjoldibile e melodiche. Chest pont di viste e ten cont dal fat che cierts gjenars di "sun organizâts" no son musiche, mentri altris lu son. A esistin versions plui elaboradis di ogni definizion che a tegnin cont dal fat che ce ch'al è considerât musiche al cambie cul paîs e cu la epoche di riferiment. Cheste e jere la definizion plui pandude tal XVIII secul.
- Musiche come une categorie de percezion: La definizion cognitive, mancul frecuent, e sosten che la musiche no je dome sun, o la percezion dal sun, ma une rapresentazion interne che percezion, azion e memorie a contribuissin a creâ. Cheste definizion e je influençade des siencis cognitivis, il cui fin e je la ricercje des regjon dal cerviel responsabilis de analisi e de memorizazion dai diviers aspiets de esperience di scolte de musiche. Cheste definizion e je plui gjenerâl, cjapant dentri par esempli ancje il bal.
- Musiche come aprofondiment storic e antropologjic: la evoluzion dal pensîr musicâl inte storie e va insieme cun il disvilup dal om; l'antropologjie e pues cjatâ rispuestis impuartantis inte etnomusicologjie.
- Musiche come costrut sociâl: Lis teoriis post-modernis a sostegnis che, come la art, ancje la musiche e je definide prin di dut intal so contest sociâl. Da chest pont di viste, la musiche e je ce che ognidun e clame musiche, che al pues jessi cidinôr, sun o altri. Cheste idee e fo origjinade de famose opare "Cuatri minûts e trente trê seconts" di John Cage.
- Musiche come cure dal cuarp e/o dal spirt: lis cualitâts liberatoriis de musiche a si viodin di simpri tal mont. Il podê benefic da la scolte o de creazion de musiche a son a la base des teoriis de musicoterapie.
Gjenars musicâi[cambie | modifiche il codiç]
- Heavy metal
- Musiche rock
- Musiche classiche
- Musiche jazz
- Musiche punk
- Musiche pop
- Musiche eletroniche
- Musiche rap
- Musiche raggae
- Musiche celtiche
- Cjantautôrs talians


text:
Bretagne: une corse pe lenghe e pai 30 agns des Diwan
Dai 30 di Avrîl ai 3 di Mai si è davuelte in Bretagne la prime edizion di Ar Redadeg, une corse pe lenghe imbastide sul stamp de Korrika basche e de Correllengua catalane. I partecipants a àn corût dilunc di une percors di 600 chilometris di Naoned / Nantes a Karaez / Carhaix. Par partecipâ i coridôrs a vevin di paiâ une iscrizion di 100 euros par chilometri: i bêçs cjapâts sù ta cheste maniere, chei metûts di ents o impresis che a poiavin la iniziative e chei tirâts sù cu la vendite di materiâl memoreatîf a laran par finanziâ lis scuelis bretonis a imersion Diwan, che propit ta chescj dîs a fasin fieste pai lôr 30 agns di esistence. Cheste rêt scolastiche privade e à permetût di scolarizâ miârs di fruts bretons te lôr lenghe. Il tentatîf di finanziâlis ancje cun fonts publics, inviât tal 2000, al è ancjemò blocât par vie dai ricors imbastîts di doi sindacâts di insegnants francês che a gjoldin ancje di fuartis poiis politichis.


text:
Il ministri
pe lenghe galese, Leighton Andrews, al à scrit a dutis lis
aministrazions locâls dal Gales par invidâlis a fâ di plui par
sburtâ l’ûs de lenghe galese intes lôr comunitâts. Un tant dopo
che dai dâts sul ûs de lenghe saltâts fûr dal ultin censiment si
à viodût une diminuzion intal ûs de lenghe massime tes areis
rurâls là che il galês al jere plui fuart. Se e je vere che la
riduzion gjenerâl des risorsis a disposizion e à causât no pôcs
problemis, al à spiegât Andrews, chel istès no si pues pensâ par
chest di ridusi l’impegn par promovi la lenghe proprie dal Gales.
In particolâr, al à zontât il ministri, si à di cirî di incressi
lis oportunitâts di doprâ lis competencis intal ûs dal galês sul
puest di vore, a tacâ propit dal setôr public.
Font:
Caerphilly Observer, 21/03/13


text:
da la Diocesi di Zuglio, Scense 2004.
Vôs no simpri scoltade. Anzit, disarès sopuartade o ognorade; in ogni câs fastidiose par tante int che no ûl savênt di chestis "stupidagjnis" o "monadis", come che mi semee di capî des ultimes esternazions fates cul intono di un scuintiât o avilît o malapajât o smonât o deludût.
Mi veis domandât un judizi e o procurarai di rispuindius, cul afiet che us ài simpri puartât e cu la clarece che o ài simpri doprât. Ancje e soredut a gno damp.
cjaluni emerit di San Pieri in Cjargne
Qui di seguito un'altra testimonianza vocale sull'argomento.
pre Toni e la sua predica in occasione "da scense"


text:
27/08/11
La storie de Joibe Grasse a FAFieste ai 2 di Setembar
Vinars ai 2 di Setembar, a 7 di sere (19.00), alì dal tendon di Blessan, si varà l'ultin dai apontaments estîfs cu la Associazion 1511. Si trate di une conference storiche sul riviel de Joibe Grasse dal 1511 tignude di Carli Pup là che si fevelarà des causis, dal svilups e de ereditât de plui grande rivolte popolâr furlane. La iniziative e je cjapade dentri inte FAFieste, manifestazion inmaneade dai Fantats Furlans che si davuelzarà dal prin ai trê di Setembar.
Simpri vinars, ma a 9 di sere (21.00), dentri de FAFieste si varan i concierts di Ulisse e i Ciclopi (che a àn a pene vinçût il Premi Friûl), dai Parafangos e dai Ad Plenitatem Lunae (grup che, cemût che us vevin za contât, al à dedicât un dai siei tocs propit ae Joibe Grasse dal 1511). A saran po i bancuts di diviersis grups tant che la associazion "Lenghis dal drâc - Amîs di Onde Furlane" e dal Comitât Friûl - Euskal Herria là che, se o cjalais ben, o cjatarês ancje materiâi dedicâts ai 1511. Cun di plui, dentri de fieste, al è ancje ce mangjâ e ce bevi.
Iscriviti a: Commenti sul post (Atom)


text:
27/09/11
Sabide a Basandiele storie e liende dal 1511
Friûl 1511, la storie e la liende. Al è il titul dal apontament metût adun par sabide prin di Otubar, a tacâ des nûf mancul un cuart di sere (20.45), dal assessorât pe culture dal Comun di Cjampfuarmit (in colaborazion cul circuit "Cultura Nuova") inte suaze dal cicli "Une sere a Teatri". La iniziative si davuelzarà alì dal teatri Tenda di Basandiele.
L'apontament al è svilupât in dôs parts. Inte prime si varà une introduzion storiche sul riviel de Joibe Grasse dal 1511 curade di Carli Pup par cont de Associazion 1511, la seconde invezit e previôt un spetacul teatrâl ispirât al mît di Romeu e Juliete curât di Aná-thema Teatro. A leâ lis dôs parts al sarà un intervent de assessore pe culture dal Comun di Cjampfuarmit, mara Mestroni.
Iscriviti a: Post (Atom)


text:
mercoledì 30 ottobre 2013
La fantasime
Al sintive simpri rumôrs vie pe gnot sul cjast. Lui al viveve intune cjase vecje, di bessôl, bielzà di cualchi an che i jere muarte la femine. Remo al faseve une vite semplice, curant cualchi bestie te stale colegade a la abitazion, l’ort, dôs riis di vîts e un pâr di cjamps. Ma di gnot la sô trancuilitât e jere ruvinade par vie di chel rumôr.
Insome, al sintive come se al fos un che al cjaminàs ma a jerin i pas di une persone avonde piçule, se e jere une persone e… sdrondenâ di cjadenis! Al pensave a un spirt di cualchi frut muart parcè che a contavin che ta chê cjase li, tancj agns prime un so probarbe al jere colât te trombe dal toglât a la etât di dîs agns e no si jere rivâts a salvâlu. Ta chê volte Remo nol jere nancje nassût: so nono i veve contât chê storie. Alore e podeve jessi propit la fantasime di chel frut!!! Cussì al pensà Remo.
Une gnot però lui, stuf di sintî chei pas e chel sdrondenâ continuât di cjadenis e catans tal cjast, si fasè coragjo, lant sù pes scjalis scloteadis fin a la part alte de cjase: a jerin agns che nol leve plui sù, no doprant plui il cjast par meti a suiâ la blave. Cu la pile eletriche al inluminà l’ambient: in efiets e jere une vecje cjadene che e vignive jù di un trâf… si moveve ancjemò. Po il fas di lûs di Remo al inluminà une figure blancje che si jere platade intune grande buse dal mûr di claps… vele, la fantasime! E jessè di sburide de buse, svolant fin li dal barcon viert e sparint par aiar. Alore il nestri Remo al le daurman fin li di chel barconat dai scûrs rots, al slungjà il cuel e al viodè la fantasime che e svolave simpri plui alte sot de lune plene.
Krrrrrrrrrrrshhhhhhhhhh… lu saludà la fantasime; sul davanzâl dal barcon e jere restade une grande plume blancje.
di Checo Tam
Etichetis: Checo Tam, Contis, Gjenar di orôr, Gjenar fantastic, Gjenar ironic
lunedì 28 ottobre 2013
Midisine
Molinaris al jere une carogne cun ducj, ma cu lis matriculis al rivave a tocja spicis incredibilis di aciditât e tristerie.
Che al cjali che al è un bisturi eh, nol stâ migo taiant un salam!
Ma ce al fasial! Vuelial saltâi parsore cui pîts, su chês cuestis?! Plancuç cun chê çate!
Che al disinfeti chel fier, par plasê! Se e fos cjar vive i varès tacât bielzà l'afte, la scabie e il beri beri!
La autopsie e jere argoment di fin dal cors, ma lui al veve anticipât l'esam, sdrumant di ofesis chei che a tornavin fûr o che si fasevin cjapâ dal inzirli.
Il cuel pleât indenant, i braçs dilunc i flancs, la gobe dal nâs che scuasit si ficjave dentri de incision e il flât che al puçave di pantiane fraide. Il docent al scrusignave ogni mosse cence platâ il fastidi: un ucielat pront a gafâ ogni falope cun sgrifis di derision.
Cualchidun si ritirave inmò prin che il semestri al fos finît.
Ducju lu odiavin.
Ducju fûr che Gjelindo. Gjelindo al voleve copâlu, par tant che al fos stupit chel pensîr.
Cuant che al vigni il so turni, si presentà cuntune pistole sapulide inte sachete dal camesot.
«Se cheste e je une incision a Y, jo o soi la biele copie di sô mari!»
«Che al torni a ripetilu, se al à coragjo!» al jere saltât sù il zovin, la rivoltele gjavade di buride e pontade cuintri il cûr patoc dal professôr.
Molinaris no si jere scomponût:«Cemût al crodial di laureâsi, se nol passe chest esam? Sajal che al è propedeutic par ducj chei che a vegnin daûr? E al sajal che cumò come cumò jo no ai nissun in grât di cjapâ il gno puest?»
Gjelindo si muardè un lavri, par un marilamp une bocjate i vistì la muse, podopo la tension si sfantà.
«O viôt che al à capît… cumò che mi torni a cusî e che al ledi vie. Si viodìn il prossim semestri».
Il frutat al ubidì, sconsolât... al cjapà sù il libre e al fasè par jessi de stanzie, menant il cjâf.
«Ah, che al sinti…»
«Sì?» E jere sperance inte sô vôs… un ripensament? Un moto di pietât? «Che a mi dîsi…»
«Al è tal cjâf, che si à di sparâ, cjastron!»
Che al cjali che al è un bisturi eh, nol stâ migo taiant un salam!
Ma ce al fasial! Vuelial saltâi parsore cui pîts, su chês cuestis?! Plancuç cun chê çate!
Che al disinfeti chel fier, par plasê! Se e fos cjar vive i varès tacât bielzà l'afte, la scabie e il beri beri!
La autopsie e jere argoment di fin dal cors, ma lui al veve anticipât l'esam, sdrumant di ofesis chei che a tornavin fûr o che si fasevin cjapâ dal inzirli.
Il cuel pleât indenant, i braçs dilunc i flancs, la gobe dal nâs che scuasit si ficjave dentri de incision e il flât che al puçave di pantiane fraide. Il docent al scrusignave ogni mosse cence platâ il fastidi: un ucielat pront a gafâ ogni falope cun sgrifis di derision.
Cualchidun si ritirave inmò prin che il semestri al fos finît.
Ducju lu odiavin.
Ducju fûr che Gjelindo. Gjelindo al voleve copâlu, par tant che al fos stupit chel pensîr.
Cuant che al vigni il so turni, si presentà cuntune pistole sapulide inte sachete dal camesot.
«Se cheste e je une incision a Y, jo o soi la biele copie di sô mari!»
«Che al torni a ripetilu, se al à coragjo!» al jere saltât sù il zovin, la rivoltele gjavade di buride e pontade cuintri il cûr patoc dal professôr.
Molinaris no si jere scomponût:«Cemût al crodial di laureâsi, se nol passe chest esam? Sajal che al è propedeutic par ducj chei che a vegnin daûr? E al sajal che cumò come cumò jo no ai nissun in grât di cjapâ il gno puest?»
Gjelindo si muardè un lavri, par un marilamp une bocjate i vistì la muse, podopo la tension si sfantà.
«O viôt che al à capît… cumò che mi torni a cusî e che al ledi vie. Si viodìn il prossim semestri».
Il frutat al ubidì, sconsolât... al cjapà sù il libre e al fasè par jessi de stanzie, menant il cjâf.
«Ah, che al sinti…»
«Sì?» E jere sperance inte sô vôs… un ripensament? Un moto di pietât? «Che a mi dîsi…»
«Al è tal cjâf, che si à di sparâ, cjastron!»
Etichetis: Contis, Contis dal Ostîr, Gjenar di orôr, Gjenar neri, Raffaele Serafini
venerdì 25 ottobre 2013
Filastroche par un amì tornât de Galizie
"Donde la vignîso Messer lavoraben?"
"Di San Jacum de la Galizia che Diu us dei dal ben."
"Ce strade vêso fate?"
"Le ai cjatade fate, ma talpinant cu les mês çuculis passant citâts, cjasâi casots e paîs e dut in trente dîs.
Infin boscs cun dentri forsit il leon, ma gracie a Jacum chel om di stelis no mi à fat mâl nancje un moscjon.
La pôre plui voltis je stade tante, e no mi vergogni a dî che par tant “poron” plui di cualchi volte mi soi bagnât la mudante o sporcjât il bregon.
Lozavi in lûcs non sôl di fraris, cui jets un sore l'altri che par podê doprâju al jere un grant calvari: su e jù par chês scjalutis par meti i vues in crôs ogni sere tai vues provavi une vore di dolôr.
Ma cumò vonde cu la conte, o ai voie di fâ fieste, lâ in place tal paîs e se Baschere les à prontis un plat di tripis o mangjarai par intîr.
Ordenarai un litri, di Puglie, magari dal plui fuart e tai soi vîfs profums o provarai di sigûr ancje la muart.
Le muart di un pelegrin che dopo tant lâ ator e chel viaç tant dûr al torne tal so paîs à niçulâsi il cûr."
"Vait pûr a festezâ pes placis dal paîs, Messer lavoraben, un fregul di baldorie al merete il vuestri sfuarç, ma soredut il vuestri inzen”.
di Luciano Marinig
Etichetis: Contis, Gjenar romantic, Luciano Marinig
mercoledì 23 ottobre 2013
Mors tua, vita mea
“Ti plasaressial sedi a marçâ cun lôr?”
Cussì i dîs so fi. “A colp” i rispuint lui, viodint in TV un repart di SS in sfilade. Paralizât de vite in jù, al scugne sta dut il dì devant dal scherm a viodi documentaris, films e notiziaris. Ce che nol darès par jessi li a bati il tac cun lôr, par marçâ in divise nere.
Al sta par indurmidîsi ma a voltis l’efiet de morphine i fâs dai bruts scherçs: une sere no si isal alçât sù di bessôl il cuviertôr par da pîts dal jet? Ce pôre!
Chê sere li al viôt une ombre dongje de puarte. Al clame, crodint ch’al fos tornât il fi. Ma nol è il fi: stracon pes ultimis gnots di vegle, chest si è indurmidît te ultime stanzie de cjase e no lu varès sveât nancje il taramot.
“Cui isal? Sêstu tu, Toni?”
Al sint in rispueste une vôs bielissime: al è un zovin scognossût che si met dongje dal so jet di malât e i dîs. “O soi un amì di Toni. No sta vê pôre.”
Il zovin al è cussì biel che al samee un agnul; biont cu la piel blancje, dut curât e elegant, vistût di grîs, golarine. Ator di lui al è un alon verdulin.
Ce sucedial? Migo une altre vision?
“No sta vê pôre” al ripet al puar Uchin chel strani zovin… e, di colp, il nestri malât terminâl si cjate a… marçâ in uniforme nere insiemi a altris soldâts!!!
A Uchin i pâr dut cussì vêr… al marce, al bat il tac in divise nere e al rispuint al comants par todesc, lenghe che al cognòs ben, vint lavorât di zovin in Svuizare, dome che cumò i pâr di vê un vocabolari plui siôr… di jessi di marilenghe!!!
Dongje di lui un Scharfuehrer (sotufiziâl) i riduce: lu ricognòs pal zovin che al jere pôc prime inte sô cjamare!
Pôc prime? No, trop timp isal passât? Agns? Sono agns che Uchin, anzit, Joachim, al è tes SS? Non si vise…
Di li a pôc il repart si cjate intune lande de Russie par une batude di partigjans. Dismontât dal cingulât HANOMAG lui al viôt denant di sè un trop di presonîrs. Il comandant di compagnie al ordene di copâju a mitraie. Joachim al viôt lis fuessis bielzà scavadis. Al à pôre: nol olse trai cu la mitraie a chei puars che no son nome partigjans ma ancje inocents vielis, feminis e fruts!
Ma li dongje al sint un ch’al riduce: al è il Scharfuehrer, l’om de stanzie, l’agnul… Cuntune vôs no plui dolce ma arcane e suturne, cuntune vôs che e pâr jessi dal oltritombe chel mostri i fevele par todesc e i dîs: “ Spare, o vûstu tornâ ta chel jet a aiar?”
E Uchin/Joachim, cence rimuars, al tache a sparâ cuintri di chei puars…
di Checo Tam
Etichetis: Checo Tam, Contis, Gjenar fantastic, Gjenar neri
lunedì 21 ottobre 2013
Cjampanis
Jê, Lussie, lu veve zurât, jê.
- Cuant che al mûr, o voi a spudâi su la muse! Cu la scuse de aghe sante, o soi simpri sô sûr! mi lassaran jentrâ. E li i spudi in muse. Crôs di Diu che i spudi in muse! E bondant! A son agns che ingrumi salive in bocje, propi par chel!
Vedue mai rassegnade, che chel om jal vevin puartât vie a tradiment, masse bon lui, un toc di pan! Tant di fidâsi di chel cugnât che al nadave intal mâr dai afârs tanche un cjan di mâr intal mâr.
- Societât, metinsi sù, dai! Jo o voi a comprâ il legnam, tu tu lu lavoris come che tu sâs a fâ tu... dome tu ...mans di aur che tu âs... e o fasìn i bêçs! O voi in Yugo a cjoli il len, che al coste mancul, o voi in Ongjarie. O in Romanie, mior ancjemò! O fasin dai pre-lavorâts, e je tante domande, o sai ben jò! o fasìn fûc e flamis...jo e te...in socie!
Sì!
Sì, fin che lis robis a jerin ladis ben, benut, vie! Po...la domande no je plui chê, no si vent plui, clients che a scjampin, debits...
- No sta vê fastidi, o pensi, jo! Une ipoteche, magari, ce vuelistu che e sedi une ipoteche! Ancje su la cjase, parcè di no! robis di nuie!
Dut, dut i veve mangjât a chel puarìn! Parfin la cjase di so puar pari, ereditade dai vons e che simpri al contave trops balins che al veve spudât par podê riscatâle dute, ancje la part che ur veve tocjât alis sôs sûrs!
Dut!
Fin che al si veve inmalât, chel puar om, e nol veve plui vude voie di vivi. Al si veve lassât lâ, al si veve lassât murî. Di crepecûr.
Plui che la malatie lu veve copât il crepecûr. E Lussie no le veve mai glotude! Si le ve leade al poleâr. E e ingrumave salive in bocje par podê spudâi miôr a chel cancar di so fradi, che al veve imbroiât il so om, lu veve fat murî.
- Al è plui vecjo di me, tredis agns, al varà ben di murî, no!
E e spiçave la orele ogni volte che e sintive a sunâ di muart, che al sedi lui?
E e ingrumave salive...
Fin che une buinore la cjampane e sunà cence che Lussie le sintis.
So fradi grant al si lassà cunvinci a lâ a tirâi la aghe sante. Al rivà li de cjase mortuorum propi in chel che il pissighet al jere daûr, cuntun façoleton, a suiâ la bocje de muarte de salive che i spissulave fûr, cence savê.
di Laurin Zuan Nardin
Etichetis: Contis, Gjenar neri, Gjenar sociâl, Laurin Zuan Nardin
venerdì 18 ottobre 2013
intal mieç dal istât
Michele d’Avenia, presince lisimade
i cuarps e an pierdût l’insium / tant che spacavin la vite / cu lis ongulis, fin in font, / disintlu ogni volte ˗ muart / chel sium / tant che al fos pardabon, / defont par simpri.
(Gabriela Fantato, “Il timp scugnût” 1996-2005)
***
di dentri, di gnot …
ti pensi, frute dolce. intant che culì, o strenz altris braçs, dentri une gnot di lune d’Istât
ti pensi, frute ferbinte. savinti lì, intai braçs di un amôr che nol à plui tant di dâti
ti pensi, frute passionade. e ti strenç intun îr di mans e di braçs, jenfri bocje di spiete e suspîr di doman
di difûr, di dî …
no mi plâs dut chest lâ˗al˗mâr sureâl tant che jessi intun supermarcjât: muluts bocje˗plene scunîts di fuiacis, e grancj leche˗conis folcjâts di peraulis
jenfri un bagn e chel altri o monti il spiron sot ponte Aspera, che o ai ocupât di buinore, a cualchi desene di metris de rasule: une crete disot i eliçs, dulà che al rive dome il vongolâ des ondis.
o ai puartât alc di lei. di proposit: un Raimon Panikkar che no ai mai finît ˗ un modon ˗ par cjapâ la volte al dubi di jessi un pôc masochist. ma lu moli subit e mi pon sul rochet. mi distiri di schene: comedons su la sponze, par cori cui dêts daûr dai nuluts. dome par cjareçâju, jenfri cîl e ramaçs, cence il suspiet di voi curiosons. mi cjape di bot, une voie di ben: inspietade. fin cuasi a ingusiâmi. une gole di vê tenarece, rindint figoteçs. sunsurant cjarecis mai dadis. lumant sgrisui di fonde fûr. par tornâ come a nassi: inventant vite gnove.
il bonodôr dal mâr si confont cul sunsûr dai pins. e je ore di lâ.
“… e tu, frute, la sestu …”
la sere. vie meil …
ve pazience! o voi in vacance cun Stiefin: cualchi dî solementri. mi a dit “sâstu che l’aiar di mâr al pues fânus cjatâ di gnûf l’armonie ?”. no ai podût dîsi di no … che al sarès ancje biel di crodi. pûr se in cualchi moment, o speri di no. si sintin … ti pensi.
il puest. l’indoman …
vonde mâr, che al è dut un davoi ! no stin plui a lâ inte pestefole. o sai di une val scuindude, fûr man: i roncs di Revigozzo. ce disistu? serens e beâts come fruts. leint, a nudrî sintiments. o cjaminant, fasint gjoldi i voi e dismolâ lis gjambis.
« bon, anin ! … cemût che tu vûs … »
ma tu âstu voie ? ti vadial ?
« di viole ! baste che dopo, no tu mi lassis bessole » ma se o sin dome in doi …
« juste apont ! di no stâ dute une zornade cence dî une peraule »
po no mo frute. che ti conti lis flabis des aganis: lis fadis di aghe, che striavin i oms cu la lôr bielece [1] … o des torchiis dai boscs, chês cui pîts par daûr: che a vevin pore dai oms ma a invidiavin lis feminis [2].
« o ancje chê dal maçarot [3]: che tu lis flocjis, tu lis contis di un ben ! dut câs al sarès propit biel. ancje se magari, o varès pôre di sveâmi. e tornâ come prin » ti fidistu ?
« … sì ! »
mai plui !
passantdoman …
no i ai plui mandade une meil.
e jê no mi nd’à scrite plui une.
dal Passadôr
[1] cussì almancul a jerin convints tant a Comeglians che a Susans, a Pofavri come a Budoie
[2] par chest cont mai nissune fantate si infidave a lâ ator di bessole, ni di dî ni di gnot. cussì almancul a disevin a Pradis e a Pielunc, a Torlan e a Ravasclêt, a Rigulât e a Scluse
[3] omenut des flabis ocitanis e cimbriis: al fâs mateâ ducj chei che lu intivin. al à simpri in man une mace: che al bat i arbui par sveâ la nature. al fâs fâ il mostaçin cu lis feminis e pierdi la strade a chei che van ator di gnot. lu cjatin ancje intal Puch of Pook’s Hill di Rudyard Kipling, o ben cul non di Robin Goodfellow, tal Insium di une gnot di mieç Istât di William Shakespeare.
Etichetis: Contis, Gjenar romantic, Gjenar sociâl, Passadôr
mercoledì 16 ottobre 2013
La scuele dal Checo
A cuindis agns o vevin plui ormons che sintiment e Francesco Pedrussi, Checo Pidrùs, al jere il nestri eroi. Al veve dîs agns plui di nô e al cambiave morose une volte al mês. E a ‘nt fossie stade une brute! Checo al jere pardabon bulo, ancje parcè che no i pesave di fermâsi a fevelâ cun nô e di contânus i trucs dal mistîr. Nô, braurins, le clamavin “la scuele dal Checo”. Al è stât in gracie dai siei conseis che o vin vût i prins sucès cu lis feminis. O almancul cussì o crodevin in chê volte.
Elisa le ai cognossude che o vevi za trente agns e o ai pensât che e sarès stade la femine de mê vite. O frecuentavin il stes zîr di personis e si viodevin cuant che si deve dongje la compagnie. Cun jê o vevi decidût di meti in at la tatiche di aur dal Checo: une strategjie dificile, ma che par solit e puartave al sucès. Si tratave di no calcolâ masse la fantate, mostrâsi dificii e invoiâle cussì a olsâ di plui. La tatiche le vevi za sperimentade une volte e e jere lade di cane. Chest colp, invezit, nol jere stât nuie ce fâ. I segnâi che mi mandave Elisa a jerin avonde contraditoris: a jerin moments che e someave sul pont di fâsi indenant, po al pareve che no i freàs piç di me. Chest tire e mole al jere lât indenant par sîs mês e, ae fin, o vevi capît che no vevi sperancis. O jeri cussì jù che, cuant che in aziende a àn fat savê che a cirivin un volontari par lâ jù tune filiâl in Umbrie, mi soi fat indenant daurman. Al è stât propit là jù che o ai cjatât Micaela e, tal zîr di un pâr di agns, o vin metût sù famee. Intal framieç, mi vevin contât, ancje Elisa si veve maridade.
A son zaromai passâts cuindis agns di in chê volte. O ven sù da râr in Friûl e, par solit, cun Micaela e cui fruts. Chest viaç, invezit, o soi vignût di bessôl e, no sai parcè, mi à vignude voie di fâ un zîr par Udin. O jeri in vie Marcjât Vieri cuant che o ai intopât Elisa. Bot e sclop si vin sentâts intune ostarie a bevi alc, a ricuardâ i timps de compagnie e a contâsi lis nestris vitis. O jerin par lâ vie cuant che mi à confessât che, in chê volte, e veve un debul par me. E veve provât cul sisteme de indiference, ma cence sucès. Ogni tant, tal dubi, e veve provât a lançâmi un segnâl, ma i someavi cussì pôc interessât che no veve vût cûr di declarâsi. Une scurtissade tal cûr mi varès fat mancul mâl, ma distès o vevi rivât a fâ bocje di ridi. “Scolte – i vevi domandât prime di saludâsi – nol è che tu cognossis un ciert Francesco Pedrussi?”
di Carli Pup
Etichetis: Carli Pup, Contis, Gjenar ironic, Gjenar romantic
sabato 12 ottobre 2013
Hungarian Circus
In chei agns cincuante, un frut di siet o vot nol veve zugatui in cuantitât, chei che vuê, fruts simpri plui magonâts che divertîts, e ingrumin in scjatulons par fâ puest a di gnûfs, chei, ancjemò plui inutii.
Ai fruts di vuê ur mancje chê serenitât gaiarine e soredut une libertât che e je deventade, ma lôr no lu san, alc di scognossût…
A Lignan in vie dai Platins e steve… e je ancjemò, “Villa Marinella” e Arduino, gno pari, al prenotave un an par chel altri un apartament al prin plan, simpri chel.
Un mês di mâr, al veve dit il dotôr, che ur fâs dome ben!
Jo e mê mari o stevin li un mês intîr, Arduino al vignive jù la domenie, regoladis e molzudis lis vacjis, puartât il lat in latarie al rivave in siele ae lambretta, cjariade come un scus di ogni ben di Diu, tor ore di gustâ.
Che Istât dal ‘58… no sarès lade propite cussì!
Rivâts juste le zornade prime, stevi poiât su la ringhiere, cuant che sù pe strade o viôt rivâ une code di caravanis di ogni sorte e su une di chestis o ai let: HUNGARJAN CIRCUS.
Soi simpri stât un frut curiôs: “mame, mame… il circ! O voi dome a viodi la che van…”
Pôc plui in sù, prime de darsene il cjamp di balon, là che le schirie caravaniere si è imbusade come che a si fossin dâts apontament, rivant di cui sa ce bande dal Mont.
Dut gnûf, o jentravi cussì cence visâmi, tal circ, un puest fantastic che di fat nol esist; vuê al è chi e doman, salacor, cui sa dulà…
Il tendon, grant plui di une cjase grande, al jere come saltât fûr dal cilindri dal prestigjatôr, mi visi ch’o tiravi une cuarde plui grande des mês piçulis mans, e tire che ti tire al leve sù simpri plui in sù, fin a cuvierzi mieç di chel cjamp, che altre metât dome rimorchis e cjars cun bestiis sore, in bande une roulotte scuasit gnove, là ch’o varès durmît par un mês a lunc.
Intant, il soreli, al jere lât a mont e jessint cumò tal scûr mi jeri pierdût di tramontane; fûr di chel cjamp, salacor cumò o jeri tun altri univiers, chel parêl… tant al jere diferent chel là dentri.
Un talian stentât, come il pas di un vuarp che al cjamine cence baston, ma comprensibil te sô essence, il fi dal paron, ancje lui sù par jù i miei agns, mi veve cjapât di mire: “Vai su, per quella corda là, voglio vederti salire!”
Svelt come un gjat che al à viodude une surîs sot dai cops, o jeri bielzà là parsore! “Come ai fato? Tu sei uno di grande circus! “Se ti fermi con noaltri, più ancora ti insegno io a volare!”
Chei dîs a vignî, ancje il salt mortâl e po il trapezi, cjâf par jù picjât dome pes gjambis, se tu colis te rêt ingrumiti come un meluç!
Po, le volte di ducj chei nemâi, daûr di mangjâ e di bevi, al sarès stât chel un mês a Lignan, ma nancje un minût in spiaze, chel di Jugn, al sarès stât... une vore speciâl!
La ultime dî, scuasit pierdude la tramontane, tirât jù il grant tendon, cun lui si sfantave un sium, come che a si disfe un pipinot di nêf tal soreli di Vierte; o filavi e o vaivi insiemit; chel biel zûc nol podeve durâ plui a lunc, doman su chel prât al sarès restât dome il ricuart, chel di un sium, e ogni imagjine e sarès lade pierdude ta chel nie che e jere rivade.
Lis mancis e superavin doi mês di stipendi, cussì mi a dite Arduino, che al veve paiât une cambiâl in scjadince; jo, frut zentîl e sore dut volenterôs, o compagnavi i turiscj a viodi leons, zebris, elefants e zirafis.
No soi, pardabon, mai cambiat, o soi simpri chel frut zentîl e volenterôs, soredut un grum curiôs. Di fat, lis personis che mi cjatin agns dopo, la prime robe che mi disin e je: “tu ses simpri compagn, in dut chel di simpri”. Il plui biel compliment di fâ a un frut legri e seren di dome 63 agns, fats propite vuê, 12 di Otubar.
Il circ, s’impensaiso, nol esist, al è dome un biel sium, une metafore de nestre vite, che e rive, e passe e po ce che al reste al è dome un sium che cul timp si sfante. O sin fats di stelis e à dite la Margarite Hack, e lis stelis par fortune e son part dai nestris siums e cun lôr si confondin, salacor son fats de stesse sostance.
di Maurizio Di Fant
Note: Il circ ongjarês al esist ancje mo al di di vuê, al a chel tant di zigainar e di balcanic che lu rint un spetacul magjic, soredut unic.
Etichetis: Contis, Gjenar romantic, Maurizio Di Fant
mercoledì 9 ottobre 2013
cjante o sivile
Jacob Cornelisz. van Oostsanen, mi scjampe di ridi, ca. 1500
(Ifigenija Simonović, 1953)
***
« i puars, plui di ogni altre robe, e an bisugne di educâ il cûr, e imparâ il necessari par condusi in onestât la lôr vite » al diseve Luîs Scrosoppi (1804-1884) [1]: che il necessari pe vite nol jere un pinsîr par lui. cui sa mai invezit, a cui che al pensave come mestre educadore dal cûr !
i puars a son simpri stâts dome chel che podevin: si che duncje pôc o nuie. jessint cussients par prins, di no vê nissune reson di svantâ in face al podê: scomençant de potence plui alte. parcè che di une bande, il pecjât di ogni dì (di ognidun: se ancje un just al fale almancul siet voltis, tal ordin de zornade [2], figurâsi!) al è un clapon che al strissine jenfri lis sgrifis dal diaul. e di chê altre, il scûr de gnot, il no cognossût, cu la pôre di colâ in bocje al piês, boiat di un mont, a sburtin invocazion cence concuardie:
jo cumò mi pon culì / e no sai si o rivi al dì / rivâ o no rivâ / trê graciis al Signôr vuei domandâ: / confession, comunion, vueli sant / Pari, Fi e Spirtussant
ve, alore, la acetazion dal propri stât, cence pierdisi in cjacaris. l’adatâsi cun pazience cence straçâ peraulis. l’usâsi a sopuartâ a sut: vivint simpri in sotanance umile: dal siôr e dal pastôr. ducj i doi simpri di chê altre bande. e in rassegnade sudizion dal Signôr, diunusvuiardi
Signorut, l’om al è ca, / vô o savês chel che i pues coventâ / in chest mont e ta chel altri: / jo no us dîs plui nujaltri.
il mont di culì e chel di là, stazâts in dutun: tant che une sprolungje dal stes aiar. un vistî il midiesim abit. lant dilunc tal stes stamp. forsit par chest, al plui sveât, i ven di cjapâ sù un snait disinvolt. biel pratic. sfrancjât. alusîf e cimiant: une sorte di “sume teologjiche” in bande di Tomâs [3]. ma une vore plui strente:
Signôr / daitmi la gracie de salût / la vacje inte stale / il purcit intal cjôt. / blave di vendi / bêçs di spindi / e une frute intal jet. / Signôr benedet / no us domandi nujatri / ni in chest mont / ni in chel atri.
e di rif o di raf, la prime blave la vent cun devozion, propit al paron: cence nancje domandâsi se dute chê sfilze e fos ancje di sest.
il sintiment plui intim dal vêr puaret, al à sù pardabon un sopuartâ dut rassegnât. dentri une cussience cence lancûr.
si sintîs a dî, ninine, che o soi muart in chest paîs, mi darês un “de profundis” che us al torni in paradîs. [4]
intant che la preiere dal inocent e tuche ben planc a lis paurtis de storie: vueris, invasions, presonîrs, muarts
Signorut, cheste preiere / jo us e dîs matine e sere: / fait che al torni il gno papà ...
chês puartis però, si tegnin sieradis: cuissà cetant inmò. jessint che ideis e credos lis an fatis vignî masse griviis di movi. chei che invezit a dovaressin cognossi il ce fâ [5] e àn miôr sprolungjâsi in moviments di lavris a domandâ miracui. restant sorts ai torments cence colpis. cui mai crodial inmò ai agnui: che pûr a son su la tiere[6]. miôr crodi al diaul che nol esist: se no chel che o fasin sù, nô. culì: cu lis nestris mans.
« l’infier a son chei altris » al disarà Sartre [7]. ce grande intuizion.
par fortune, a dreçâ il cûr, e baste une cjante
ciribiribin doman je fieste…
benedete la ligrie / ben amade da Signôr /
a cjantâ su la sô ore / no si à mai pierdût l’onôr
ciribiribin no si lavore…
domandât o ai une rosine / al gno zovin benedet /
lui mi à scuarte la manine / e o ai cjapât un biel macet
ciribiribin si passe l’ore…
sù pes scjalis no ti tocji / ma in tal jet in mans a mi /
e sot la plete ghiti ghiti / fin che il muini al sune il dì.
ciribiribin a fâ l’amôr …
dal Passadôr
_______________
[1] secont sant furlan in ordin di rivade, che il prin al è stât Paulìn di Acuilee, ai timps di Carli il Grand: mil dusinte e passe agns indaûr. cuant che la peraule Filioque, une volte zontade intal simbul nicen, e à stiçat un macel jenfri lis glesiis. no jere la prime volte, tant macul la ultime.
[2] Proverbis 24, 16.
[3] Summa Theologiae la opare plui famose di Tomâs d'Aquin, scrite jenfri il 1265 e il 1274 (cinc parts, in cuatri volums, par un totâl di 3.800 pagjinis).
[4] Salustri, lirichis di “la sedon salvadie”
[5] Matieu 5, 6: beâts chêi che àn fan e sêt de justizie …
[6] Matieu 18, 10: stait atents di no lassâ di bande un sôl di chescj picinins, parcè che in cîl i lôr agnui a son simpri a rimpet dal Pari
[7] Jean-Paul Sartre : « l’enfer c’est les autres » dal componiment « huis clos » : puartis sieradis. juste apont.
Etichetis: Contis, Gjenar poetic, Gjenar romantic, Gjenar sociâl, Passadôr
lunedì 7 ottobre 2013
La fornâs di Cerneglons
Se tu cjalis di lontan ce che al vanze de fornâs viere di Cerneglons, ti somee une muse che rît.
Lu sai ben, jo, che o ven chi di spes, par fâ une cjaminade, vûstu par viodi l'aiar che al petene i fros, ator dai modons ruans, vûstu che, no si sa mai, o rivi adore a tornâ a viodi i spirts.
La prime volte, in efiets, e jere une serade come chestis, di chei dîs a chi.
Il cjalt de zornade si poiave sui mûrs cricant e i grîs a cjantavin fin a fâ centenâ lis orelis. O jeri plui tart da solit, mi pâr, parcè che il scûr al veve za cjapât pe man ogni ombrene, e cjalant dentri dal puarton grant, viers la strade, si viodevin lis lûs a impiâsi.
Etichetis: Contis, Contis dal Ostîr, Gjenar fantastic, Raffaele Serafini
venerdì 4 ottobre 2013
Gjie musse
Ce lavôrs a cjatâ un che ti da une man cuant che al covente. No si trate di un operari, ma propite di un volenterôs, di chei che se al covente al covente. Ancje Bepo, chê dì, al veve bisugne di une man, che il cjâr si jere scuasit strucjât, e sarès bastade, sù par chê strade sgrumbulade come le schene di un camêl, une soflade di aiar par ribaltâlu dal dut.
Al sarès coventât dome un piçul aiût e dut al sarès tornât a puest. Ma chê dî di Istât, al pareve che dut il mont al fos lât in feriis! La musse e jere ancjemò tacade tal tamon dal cjâr, ancje se chest al steve par traviers de strade, e jê, puare bestie, e jere li cuiete cu lis orelis inflapidis, a oris sîs e mieze.
O la o rompi al a pensât Bepo, dantsi une ultime cjalade ator di sè, nuie, nissune anime vive mostrave la sô presince.
La musse e varès dât il siò, cence sparagnâsi, ma il cjâr ce fin varessial fat?
Sta fers a li, come su la onde tal mieç dal mâr in burasçje nol podeve puartâ a nuie di bon…
Une vosade, un sacrament daûr chel atri e la musse e veve dreçât lis vuarîlis e metût in tîr i finiments; po un grant bot sul tamon, Bepo nol veve mai dât jù a Catine, la sô musse, che al jere plui afezionât che no ae sô femine.
Catine, la musse si jere tirade sù impins cu lis gjambis denant e po pleadis chês daûr e veve dât un tîr potent doprant une fuarce cence misure.
Il cjar, dopo un pleament che al pareve ribaltâlu dal dut si jere metût in rie, fûr di chê gobe che la ploie fuarte di cualchi dî prime e veve metût in vore.
Passade la puarte di fier, po ancjemò cualchi pas plui in sù, il convoi al jere al sigûr. Cumò, nancje par dispiet, denant di lui che i vignive incuintri, une sdrume di int che a pît e tornave di un cantîr di vore. Ancjemò cualchi pas, chei da musse cul cjar e chei dai oms viers la musse e il cjâr. Un di chei ca, plen di bontimp, passant dongje dal cjâr al alçà une man pal salût, e po i dîs a Bepo: paron, vêso bisugne di une man?
Bepo no i a nancje rispuindût, fat fente di no vê sintût al a tirât lis brenis e al a proferît un… “Gjie musse!”
di Maurizio Di Fant
Etichetis: Contis, Gjenar romantic, Maurizio Di Fant
mercoledì 2 ottobre 2013
Ingeborg
Surrealist angel (S. Dalì, 1969)
La tô cjar e je frescje, blancje come la Lune, la tô piel invuainade di corean. I toi cjavei a son dal colôr dal forment madûr e dal forment a àn l’odôr.
Ti plasin i lûcs bandonâts. Al è propit intun di chei lûcs che ti incontrai la prime volte, ta chel lontan autun.
I miei ricuarts a son une vore pôc clârs. Mi visi di une cjase di piere tant antighe.
La tô cjar e je frescje, blancje come la Lune, la tô piel invuainade di corean.
Jo ti cjalavi ma tu no tu ti sês mai visade de mê presince.
Ma jeristu pardabon cussì fisiche? Jeristu reâl?
Mi soi insumiât di te. Dulà jerino?
Etichetis: Checo Tam, Contis, Gjenar poetic, Gjenar romantic, Gjenar sureâl
Iscriviti a: Coments al post (Atom)


text:
La Serbie e à decidût di cjapâ dentri
ancje il Cossovo intai teritoris là che ai 6 di Mai si davuelzaran lis elezions
aministrativis. Un tant par vie che la Costituzion serbe dal 2006 e calcole il
Cossovo tant che part dal teritori statâl e che la risoluzion ONU che e veve
autorizât la presince di trupis internazionâls inte aree a maiorance albanese
no prejudicave, di un pont di viste formâl, la sovranitât serbe. La decision e
ven duncje incuintri ae posizion de comunitât serbe che e vîf ancjemò in
Cossovo, ma e crearà diviers problemis ae Serbie intal so percors par jentrâ
inte Union Europeane. Il svilup di relazions diplomatichis normâls cul Cossovo
e je di fat une des condizions metudis des autoritâts europeanis par cjapâ
dentri la Serbie te Union. L’esecutîf cossovan al à za protestât a nivel
internazionâl pe decision dal guvier di Belgrât e al à fat savê di calcolâ di
ilegâls chestis elezions.
Font: Balkan Insight,
13-14/03/12


text:
Ai
17 di Mai diviers miârs di personis a àn manifestât pes stradis di
Sant Jacum di Galizie (Santiago de Compostela) in difese dal dirit a
vivi ad in plen par galizian. La iniziative e je stade inmaneade de
plateforme pai dirits linguistics Queremos
Galego cu la partecipazion di
rapresentancis sei di organizazions pe lenghe tant che A
Mesa e Erguer!,
sei di moviments politics e sindacâi. La manifestazion, che e colave
te Zornade dedicade ae leterature galiziane, si è davuelte intune
suaze a miezis tra fieste e rivendicazion. E je stade la ocasion par
protestâ cuintri des politichis metudis in at dal guvier galizian
intai ultins agns par pidimentâ l’ûs de lenghe proprie te scuele
e te societât. Cundut che si trate dal element primari par
identificâ il popul galizian, la lenghe proprie e ven lassade fûr
de plui part dai spazis sociâi e par chest, si à dite intant de
iniziative, il prossim guvier al è clamât a intervents legjislatîfs
che a puartin il galizian almancul suntun nivel di avualiance cul
castilian.
Font:
Galicia Hoxe,
17/05/16


text:
Il
comitât dai ministris dal Consei de Europe al à dât fûr il so
cuint rapuart su la metude in vore de Cjarte europeane des lenghis
regjonâls o minoritariis in Cravuazie. Intal document si presee il
sfuarç des autoritâts cravuatis intal slargjâ lis tutelis
garantidis de Cjarte ancje aes minorancis todescjis, slovenis e rom.
Judizi positîf ancje pe adozion di un gnûf plan di azion par
infuartî i dirits des minorancis nazionâls, cundut che nol cuvierç
ducj i cjamps di intervent previodûts de Cjarte europeane. Un altri
pas indenant al è chel dal lanç di programs televisîfs dedicâts
aes comunitâts minorizadis, ancje se si sburte lis autoritâts a
garantî une programazion plui slargjade e plui regolâr par dutis
lis minorancis ricognossudis. Si invide a fâ di plui ancje pe
presince des lenghis minorizadis inte scuele, là che si domande di
dedicâ altris sfuarçs pe educazion al rispiet des identitâts
altris che si àn intal paîs. Il rapuart al invide la Cravuazie a
cjapâ misuris par garantî ai membris des minorancis il dirit di
rapuartâsi cu lis autoritâts inte lôr lenghe proprie e par che
chestis stessis autoritâts a rispietin lis lenghis minorizadis inte
toponomastiche e inte segnaletiche. Su chest ultin pont, di fat, si
vevin vûts scuintris e incidents massime pal ûs dal cirilic intai
segnâi e intes tabelis metudis fûr tes localitâts là che la
comunitât serpe e rapresente plui di un tierç de popolazion.
Font:
CoE,
16/04/15


text:
La
Assemblee Nazionâl dal Gales e à fate buine une leç che e met sul
stes plan galês e inglês tant che lenghis uficiâls di cheste
istituzion. Cun chest proviodiment si garantìs a ducj la
pussibilitât di doprâ là lenghe che a àn miôr intant dai
procediments de Assemblee, e si metin jù lis liniis di indreçament
par ufrî al public servizis bilengâi. La gnove leç e je stade
judicade un pas indenant de bande de Cymdeithas yr Iaith Gymraeg
(Societât pe Lenghe Galese); la organizazion, che di 50 agns e je in
prime linie inte bataie pai dirits linguistics, e lamente però il
fat che a sedin stâts boçâts chei emendaments che a varessin
puartât a di une paritât tra lis dôs lenghis no dome teoriche, ma
ancje pratiche. Chel istès la leç e podarès jessi impugnade denant
de cort supreme de bande dal Ufici ministeriâl pal Gales che al
acuse la Assemblee galese di jessi intervignude suntun cjamp che nol
è di sô competence, o sei chel de lenghe inglese. I uficis legâi
de istituzion galese a disin però che l’intervent al è centrât
sul galês, e duncje di competence de Assemblee, e che i riferiments
al inglês a son dome incidentâi.
Font:
BBC, 03-04 e 10/10/12


text:
Passe
19 mil personis a àn manifestât ai 17 di Avrîl pes stradis di
Bilbo / Bilbao par domandâ il rispiet dai dirits dai presonîrs
bascs. La mobilitazion e je stade inmaneade e sostignude di passe un
miâr di ex presonîrs e dispatriâts impegnâts cumò par cjatâ fûr
une soluzion par centenârs di bascs che si cjatin ancjemò in preson
o esiliâts par vie de lôr partecipazion ae lote pe indipendence dal
Paîs Basc. Se l’obietîf finâl al è chel di une amnistie che,
intune suaze di soluzion politiche dal conflit, e permeti a ducj di
tornâ a cjase, lis rivendicazions primariis a son chês de fin de
dispersion dai militants intes presons plui lontanis dal Paîs Basc e
dal rispiet ancje pai bascs di chei dirits che a vegnin ricognossûts
a ducj chei altris presonîrs.
Font:
Naiz:,
17/04/16